+-----------------------------------------------------------------------+
| 1.  ปัจจัยความเสี่ยง                                                      |
+-----------------------------------------------------------------------+

ปตท.
ได้ตระหนักถึงความสำคัญของการบริหารความเสี่ยงภายใต้การเปลี่ยนแปลงที่ส่งผลกระทบต่อธุรกิจทั้งจากปัจจัยภายในและภายนอก
โดยถือว่าการบริหารความเสี่ยงเป็นองค์ประกอบที่สำคัญของทุกกระบวนการในการดำเนินธุรกิจของ
ปตท. และต้องมีความเชื่อมโยงกันทุกระดับ จึงได้กำหนดเป็นนโยบายบริหารความเสี่ยงทั่วองค์กร
(Enterprise Risk Management) ที่พนักงานทุกคนต้องปฏิบัติตาม
และมีการจัดตั้งคณะกรรมการบริหารความเสี่ยง (Risk Management Committee)
ทำหน้าที่บริหารความเสี่ยงในภาพรวมให้เกิดประสิทธิผลสูงสุด
สำหรับความเสี่ยงในระดับองค์กรจะมีการบริหารจัดการอย่างเป็นระบบผ่านคณะกรรมการจัดการคณะต่างๆ
ของ ปตท.
และความเสี่ยงในการปฏิบัติงานจะอยู่ภายใต้การกำกับดูแลของผู้บริหารที่รับผิดชอบการปฏิบัติงานนั้นๆ
โดยถือเป็นหน้าที่รับผิดชอบของทุกหน่วยงานในการจัดการและควบคุมความเสี่ยงให้อยู่ในระดับที่ยอมรับได้
ซึ่งมีการระบุไว้อย่างชัดเจนในคำบรรยายหน้าที่งาน (Functional Description)
ของทุกหน่วยงาน

จากการบริหารความเสี่ยงของ ปตท. ที่ดำเนินการอย่างต่อเนื่อง ทำให้ปัจจัยเสี่ยงต่างๆ
ที่ปรากฏในปีที่ผ่านมาได้รับการบริหารจัดการจนสามารถควบคุมได้ในระดับหนึ่งรวมกับปัจจัยเสี่ยงใหม่ที่ได้ดำเนินการภายใต้แผนบริหารความเสี่ยงในปีปัจจุบัน
ปตท. จึงทำการปรับปรุงหัวข้อปัจจัยเสี่ยงที่ปรากฏต่อผู้ลงทุนให้สอดคล้องกัน

การลงทุนในหลักทรัพย์ของ ปตท.
ผู้ลงทุนควรพิจารณาปัจจัยความเสี่ยงหลักที่เกิดจากลักษณะการประกอบธุรกิจของ ปตท. ทั้งนี้
นอกเหนือจากปัจจัยความเสี่ยงที่ปรากฏในเอกสารฉบับนี้ อาจมีความเสี่ยงอื่นๆ ซึ่ง ปตท.
ไม่อาจทราบได้ในขณะนี้หรือเป็นความเสี่ยงที่ ปตท.
พิจารณาในขณะนี้ว่าไม่มีผลกระทบในสาระสำคัญต่อการดำเนินธุรกิจของ ปตท.
สำหรับข้อมูลปัจจัยความเสี่ยงที่อ้างอิงถึงรัฐบาลหรือข้อมูลเศรษฐกิจของประเทศไทยในภาพรวม
ข้อมูลดังกล่าวได้มาจากข้อมูลที่เปิดเผยโดยรัฐบาลและแหล่งข้อมูลอื่นๆ โดย ปตท.
มิได้ตรวจทานข้อมูลดังกล่าว ดังนั้นในการลงทุนผู้ลงทุนจึงควรพิจารณาอย่างรอบคอบ
โดยปัจจัยความเสี่ยงหลักๆ ดังกล่าวสามารถจำแนกได้ดังนี้

1. ความเสี่ยงทางด้านกลยุทธ์

1.1 การบริหารจัดการบริษัทในกลุ่ม ปตท. 

ปตท. ได้แบ่งโครงสร้างการดำเนินธุรกิจออกเป็นธุรกิจหลักซึ่งประกอบด้วยกลุ่มธุรกิจสำรวจ
ผลิตและก๊าซธรรมชาติ กลุ่มธุรกิจน้ำมัน
และกลุ่มธุรกิจปิโตรเคมีและการกลั่นที่กำกับดูแลการลงทุนในธุรกิจปิโตรเคมีและธุรกิจการกลั่นผ่านบริษัทในกลุ่ม
โดยที่ผ่านมาได้มีปรับโครงสร้างกลุ่มธุรกิจ การควบรวมกิจการ การเข้าร่วมลงทุนในบริษัทต่าง ๆ
การขยายธุรกิจทั้งในประเทศและต่างประเทศ พร้อมกับการสร้างมูลค่าเพิ่มภายใต้พลังร่วมของกลุ่ม
ปตท. เพื่อให้มีการเติบโตอย่างแข็งแกร่ง ต่อเนื่อง และยั่งยืน
จากการขยายธุรกิจดังกล่าวส่งผลให้โครงสร้างการบริหารจัดการบริษัทในกลุ่มมีความซับซ้อนมากขึ้น
ดังนั้นหากไม่มีการบริหารจัดการและกำกับดูแลบริษัทในกลุ่มอย่างมีประสิทธิภาพและประสิทธิผล
อาจก่อให้เกิดความไม่สอดคล้องกันระหว่างทิศทางกลยุทธ์ของ ปตท. และบริษัทในกลุ่ม
รวมทั้งการแข่งขันกันเองระหว่างบริษัทในกลุ่ม ซึ่งจะส่งผลกระทบต่อผลประกอบการโดยรวมของ
ปตท.

เพื่อเป็นการลดความเสี่ยง ปตท. ได้มุ่งเน้นให้มีการบริหารจัดการองค์กรในลักษณะกลุ่ม ปตท.
(PTT Group) เพื่อให้เกิดการสร้างมูลค่ารวมสูงสุด
โดยที่ผ่านมาได้มีการแต่งตั้งผู้บริหารระดับสูงเป็นกรรมการบริหารหรือผู้บริหารระดับสูงในบริษัทที่
ปตท. ถือหุ้น เพื่อให้เกิดความเชื่อมโยงในเรื่องนโยบาย กลยุทธ์
และทิศทางการดำเนินธุรกิจไปสู่บริษัทในกลุ่มและสามารถกำกับดูแลการขยายงานของบริษัทในกลุ่มได้
รวมทั้งให้ผู้บริหารระดับสูงของ ปตท. และบริษัทในกลุ่มร่วมกันกำหนดแผน กลยุทธ์
เพื่อเป็นกรอบแนวทางการจัดทำแผนธุรกิจของกลุ่มธุรกิจ

1.2 ระบบบริหารบุคคลเพื่อรองรับการขยายธุรกิจ 

ปตท. ได้มีการขยายการลงทุนอย่างต่อเนื่องในกลุ่มธุรกิจต่างๆ ทั้งในประเทศ และต่างประเทศ เพื่อให้อัตราการเติบโตของ ปตท. เป็นไปอย่างต่อเนื่องและสร้างมูลค่าเพิ่มให้ธุรกิจในภาพรวมของ ปตท. รวมทั้งมีการสร้างความสามารถการแข่งขันในด้านต่าง ๆ เพื่อแสวงหาโอกาสทางธุรกิจเพิ่มมากขึ้น จากการดำเนินการดังกล่าว ปตท. จึงมีความจำเป็นต้องจัดเตรียมทรัพยากรในด้านต่างๆ เพื่อรองรับการขยายตัวของธุรกิจโดยเฉพาะอย่างยิ่งการเตรียมความพร้อมของบุคลากร โดยให้ความสำคัญต่อการพัฒนาทักษะ ความรู้ความสามารถ ศักยภาพ ตลอดจนทัศนคติของผู้บริหารและพนักงานให้สอดคล้องกับการขยายธุรกิจของ ปตท. อนึ่ง หากการวางแผนการบริหารทรัพยากรบุคคลไม่สอดคล้องกับแผนการขยายการลงทุนของ ปตท. อาจส่งผลกระทบต่อผลประกอบการและขีดความสามารถในการแข่งขันของ ปตท.ได้ 

เพื่อรองรับการขยายการลงทุนหรือการร่วมลงทุนกับบริษัทในกลุ่ม ปตท.
จึงมีนโยบายการบริหารทรัพยากรบุคคลในรูปแบบกลุ่ม ปตท. (PTT Group) เพื่อให้
ปตท.สามารถใช้ประโยชน์จากทรัพยากรบุคคลทั้งของปตท.
และบริษัทในกลุ่มร่วมกันได้อย่างมีประสิทธิภาพสูงสุด
พร้อมทั้งเปิดโอกาสให้สายงานทรัพยากรบุคคลเข้าไปร่วมในการจัดทำแผนเพื่อเตรียมความพร้อมด้านบุคลากร
ทั้งนี้ได้จัดทำแผนอัตรากำลัง 5 ปีที่สอดคล้องกับความต้องการเพื่อรองรับการดำเนินธุรกิจในอนาคต
มีการนำระบบการบริหารทักษะและความสามารถ (Competency Based Management)
รวมทั้งระบบการประเมินทักษะและความสามารถมาใช้เป็นเครื่องมือในการพัฒนาทรัพยากรบุคคลครบวงจร
โดยกำหนดทักษะและความสามารถ (Competency) ที่จำเป็นของสายอาชีพต่างๆ
เพื่อให้รองรับความรับผิดชอบขององค์กรที่เพิ่มขึ้นตามการขยายตัวของธุรกิจ
และนำระบบการบริหารสายอาชีพ (Career Management) มาใช้
เพื่อเปิดโอกาสให้พนักงานและองค์กรสามารถร่วมกันวางแผนในการกำหนดความก้าวหน้าและพัฒนาศักยภาพของพนักงานเพื่อตอบสนองต่อการดำเนินธุรกิจของ
ปตท.
นอกจากนี้เพื่อเป็นการบริหารผลการปฏิบัติงานให้สะท้อนและสอดคล้องกับเป้าหมายและวัฒนธรรมขององค์กร
ปตท.
ยังได้นำระบบการประเมินผลการปฏิบัติงานโดยการใช้ระบบตัวชี้วัดเป้าหมายขององค์กรเป็นปัจจัยสำคัญในการประเมินผลและให้ผลตอบแทนกับพนักงาน

ดังนั้น การปรับปรุงแนวทางการบริหารทรัพยากรบุคคลที่สอดคล้องกับทิศทางการดำเนินธุรกิจของ
ปตท. จึงเป็นปัจจัยสำคัญต่อความสำเร็จของการดำเนินงานของ ปตท.
ทั้งนี้การที่จะทำให้ระบบการบริหารทรัพยากรบุคคลขององค์กรที่กำหนดมีประสิทธิภาพสูงสุดได้
จะต้องอาศัยความร่วมมือของทั้งฝ่ายจัดการและฝ่ายพนักงาน
ในการที่จะร่วมมือกันดำเนินงานตามแนวทางที่องค์กรกำหนด
เพื่อให้สามารถบรรลุเป้าหมายด้านทรัพยากรบุคคลซึ่งเป็นไปตามแนวปฏิบัติขององค์กรชั้นนำทั่วไป

2. ความเสี่ยงในการประกอบธุรกิจ

2.1 สัญญาซื้อก๊าซธรรมชาติทุกฉบับมีเงื่อนไขแบบ Take-or-Pay 

ในการจัดหาก๊าซธรรมชาติ ปตท. ได้มีการทำสัญญาซื้อก๊าซธรรมชาติกับผู้ขายก๊าซธรรมชาติ
ซึ่งสัญญาดังกล่าวทุกฉบับ ซึ่งมีการกำหนดปริมาณการซื้อก๊าซธรรมชาติรายปีขั้นต่ำที่ ปตท.จะต้องรับซื้อ
โดยหากในปีสัญญาใด ปตท.ไม่สามารถรับก๊าซธรรมชาติได้ครบตามปริมาณขั้นต่ำที่กำหนดไว้ในสัญญา
ปตท.จะต้องชำระค่าก๊าซธรรมชาติในส่วนที่ไม่ได้รับ (Take-or-Pay) โดยที่
ปตท.มีสิทธิรับปริมาณก๊าซธรรมชาติที่ได้ชำระไปแล้วนั้นในปีต่อๆ ไป
โดยไม่ต้องชำระค่าก๊าซธรรมชาติอีก (Make-Up) ทั้งนี้ ในปีที่
ปตท.จะใช้สิทธิในการรับปริมาณก๊าซธรรมชาติดังกล่าว
ปตท.จะต้องรับซื้อก๊าซธรรมชาติให้ได้ครบตามปริมาณซื้อก๊าซธรรมชาติขั้นต่ำตามสัญญาในปีนั้นๆ ก่อน
โดยสาเหตุหลักของการเกิด Take-or-Pay มาจาก ประการที่หนึ่ง
ปริมาณความต้องการก๊าซธรรมชาติมีต่ำกว่าปริมาณขั้นต่ำที่กำหนดในสัญญาซื้อก๊าซธรรมชาติปัจจุบัน
ประการที่สอง
สำหรับสัญญาซื้อก๊าซธรรมชาติใหม่ที่มีข้อตกลงวันเริ่มส่งก๊าซธรรมชาติตามสัญญาในอนาคต
ความต้องการก๊าซธรรมชาติที่เกิดขึ้นจริงในอนาคต อาจมีปริมาณต่ำกว่าที่ ปตท.คาดไว้
หรือการก่อสร้างท่อส่งก๊าซธรรมชาติที่จะทำการขนส่งก๊าซธรรมชาติดังกล่าวล่าช้าจนไม่สามารถจัดส่งก๊าซฯ
ให้แก่ลูกค้าได้ทันตามวันที่กำหนด
หรือการก่อสร้างโรงไฟฟ้าใหม่ที่จะรับก๊าซธรรมชาติดังกล่าวล่าช้ากว่าที่กำหนด จนทำให้
ปตท.ไม่สามารถรับซื้อก๊าซธรรมชาติดังกล่าวได้ตามปริมาณขั้นต่ำในปีสัญญานั้น

ในปี 2550 ปตท. มีปริมาณซื้อก๊าซธรรมชาติอยู่ที่ระดับ 3,294 ล้านลูกบาศก์ฟุตต่อวัน
และได้ลงนามสัญญาขายก๊าซธรรมชาติกับการไฟฟ้าฝ่ายผลิตแห่งประเทศไทย (โรงไฟฟ้าจะนะ)
โดยมีเงื่อนไขในสัญญาขายก๊าซธรรมชาติแบบ Take-or-Pay ที่สอดคล้องกับสัญญาซื้อก๊าซธรรมชาติ
นอกจากนี้ ปตท. ยังได้มีการติดตามทบทวนประมาณการความต้องการก๊าซธรรมชาติอยู่ตลอดเวลา
เพื่อให้สอดคล้องกับสถานการณ์พลังงานที่เปลี่ยนแปลงไป
รวมทั้งการติดตามกำหนดวันเริ่มรับก๊าซธรรมชาติของสัญญาซื้อก๊าซธรรมชาติที่จะมีการผลิตในอนาคต
เพื่อให้สอดคล้องกับความสามารถในการรับก๊าซธรรมชาติของลูกค้า

ณ วันที่ 31 ธันวาคม 2550 ปตท. มีสัญญาซื้อก๊าซธรรมชาติที่มีเงื่อนไขสัญญาแบบ Take-or-Pay
รวม 13 ฉบับ จากสัญญาซื้อก๊าซธรรมชาติทั้งหมดจำนวน 14 ฉบับ
(รายละเอียดตามข้อมูลการจัดหาก๊าซธรรมชาติในหัวข้อที่ 3.1.1) และ ปตท.
มีเงินจ่ายล่วงหน้าค่าซื้อก๊าซจากสัญญาซื้อก๊าซธรรมชาติ 2 ฉบับ ได้แก่
สัญญาซื้อก๊าซธรรมชาติจากแหล่งยาดานาและสัญญาซื้อก๊าซธรรมชาติจากแหล่งเยตากุน
สหภาพเมียนมาร์ ที่เกิดขึ้นตั้งแต่ปี 2541 จนถึงปี 2544 เป็นจำนวนเงินรวม 36,265.8 ล้านบาท
โดยมีสาเหตุเนื่องจากความล่าช้าในการก่อสร้างโรงไฟฟ้าราชบุรีและโครงการท่อส่งก๊าซราชบุรี-วังน้อย
ประกอบกับความต้องการก๊าซธรรมชาติลดลงเนื่องจากเกิดความตกต่ำทางเศรษฐกิจ
โดยคณะรัฐมนตรีได้มีมติในเดือนกรกฎาคม 2543 ให้ ปตท.
ชำระค่าก๊าซธรรมชาติดังกล่าวตามเงื่อนไข Take-or-Pay ให้แก่ผู้ขายก๊าซธรรมชาติ
จากการกู้ยืมเงินหรือระดมทุน และเป็นแกนกลางในการจัดสรรให้หน่วยงานต่างๆ
ที่เกี่ยวข้องร่วมกันรับผิดชอบค่าดอกเบี้ยที่เกิดขึ้นจากภาระ Take-or-Pay
ดังกล่าวรวมถึงส่วนต่างของราคาก๊าซธรรมชาติสำหรับปริมาณที่ ปตท.
ได้ชำระล่วงหน้าไปแล้วกับราคาก๊าซธรรมชาติ ณ วันที่รับก๊าซธรรมชาติจริง โดยกำหนดให้ ปตท.
รับภาระร้อยละ 11.4 การไฟฟ้าฝ่ายผลิตแห่งประเทศไทย (กฟผ.) รับภาระร้อยละ 12.8
และส่วนที่เหลืออีกร้อยละ 75.8 ลูกค้าผู้ใช้ก๊าซธรรมชาติจะเป็นผู้รับภาระ
(ตามหลักการที่กล่าวไว้ในหัวข้อการประกอบธุรกิจของแต่ละธุรกิจ : ธุรกิจก๊าซธรรมชาติ) ทั้งนี้
อัตราดอกเบี้ยของเงินกู้ยืมจากภาระ Take-or-Pay ที่เกิดขึ้นตั้งแต่ปี 2541 จนถึงปี 2544
อยู่ในระหว่างร้อยละ 3.485-8.745 ต่อปี ในระหว่างปี 2544 – 2550
ปตท.สามารถรับก๊าซธรรมชาติจากแหล่งยาดานาและเยตากุนได้เกินกว่าปริมาณขั้นต่ำที่ต้องรับ
(Make-up) มีผลให้เงินจ่ายล่วงหน้าค่าซื้อก๊าซธรรมชาติลดลงเป็นจำนวนสะสมรวม 20,504.08
ล้านบาท ดังนั้น ยอดเงินจ่ายล่วงหน้าค่าซื้อก๊าซ จึงมียอดสุทธิ 15,761.72 ล้านบาท
ดังปรากฏอยู่ในงบดุลของ ปตท. ณ วันที่ 31 ธันวาคม 2550
และเพื่อให้สามารถเร่งรัดการรับก๊าซธรรมชาติส่วนที่ได้ชำระไปแล้วคืนกลับมาเร็วกว่ากำหนด
ปตท.ได้ดำเนินงานติดตั้งเครื่องเพิ่มความดัน ณ สถานีควบคุมก๊าซ BVW#7 (จังหวัดกาญจนบุรี)
เพื่อเพิ่มความสามารถในการส่งก๊าซธรรมชาติของระบบท่อฝั่งตะวันตก
และโครงการท่อไทรน้อย-โรงไฟฟ้าพระนครเหนือ-ใต้ สำหรับการติดตามการแบ่งรับภาระ
Take-or-Pay ที่เกิดขึ้น ปตท.ได้มีการจัดประชุมประจำปีร่วมกับ กฟผ. และ
สำนักงานนโยบายและแผนพลังงาน (สนพ.) เพื่อติดตามการชำระภาระดอกเบี้ย Take-or-Pay
โดยมีการจัดทำรายงานเพื่อสรุปยอดภาระหนี้ ณ สิ้นปีงบประมาณ ทุกปี

นอกจากนี้เนื่องจากราคาน้ำมันเตาในปัจจุบันได้ปรับตัวเพิ่มสูงขึ้นเป็นอย่างมากจึงทำให้ราคาก๊าซธรรมชาติในปัจจุบันสูงกว่าราคาที่
ปตท. ได้ชำระเงินล่วงหน้า จึงทำให้เกิดกำไรจากการ Make Up ดังกล่าวเป็นจำนวนมาก โดย
ปตท. ได้นำเงินกำไรดังกล่าวมาลดภาระดอกเบี้ยที่เกิดขึ้นจากภาระ Take-or-Pay

จากประมาณการความต้องการและแนวโน้มราคาของก๊าซธรรมชาติ ปตท.
คาดว่าจะสามารถรับก๊าซธรรมชาติจากแหล่งพม่าในส่วนของ Make Up ได้หมดภายในปี 2559
จากเดิมปี 2554
เนื่องจากมีก๊าซธรรมชาติแหล่งใหม่เข้ามาในระบบมากขึ้นและปตท.จะต้องบริหารการรับก๊าซธรรมชาติจากแหล่งต่างๆ
ให้เป็นไปตามเงื่อนไขของสัญญาและมีราคาที่เหมาะสม ทั้งนี้ปตท.
ได้รับความร่วมมือจากผู้ขายก๊าซธรรมชาติในการดำเนินการจัดส่งก๊าซธรรมชาติ
สูงเกินกว่าปริมาณสูงสุดที่กำหนดไว้ในสัญญา เพื่อให้ ปตท.
สามารถเร่งรัดการรับก๊าซธรรมชาติส่วนที่ได้ชำระไปแล้วคืนกลับมาเร็วกว่ากำหนด

อย่างไรก็ตาม ยังไม่เป็นที่แน่ชัดว่า

-   ปริมาณความต้องการก๊าซธรรมชาติในอนาคตจะสูงกว่าปริมาณขั้นต่ำตามที่กำหนดไว้ในสัญญาซื้อก๊าซธรรมชาติปัจจุบันหรือไม่

-   ปริมาณความต้องการก๊าซธรรมชาติในอนาคตจะเป็นไปตามที่ปตท.คาดการณ์หรือไม่
    หรือกำหนดการแล้วเสร็จของการก่อสร้างระบบท่อส่งก๊าซธรรมชาติ
    ภายใต้แผนแม่บทระบบท่อส่งก๊าซธรรมชาติฉบับที่ 3 พ.ศ.2544 - 2554 (ปรับปรุงเพิ่มเติม)
    รวมทั้งการก่อสร้างโรงไฟฟ้าใหม่ๆ ที่จะใช้ก๊าซธรรมชาติ จะเป็นไปตามแผนหรือไม่

-   ปตท.จะสามารถจำหน่ายก๊าซธรรมชาติในส่วนที่ได้ชำระล่วงหน้าไปแล้วเมื่อใดและที่ราคาเท่าใด
    หรือค่าดอกเบี้ยที่เกิดจากภาระ Take-or-Pay ที่จัดสรรให้กับ กฟผ.
    และลูกค้าผู้ใช้ก๊าซธรรมชาติรายอื่นจะถูกชดเชยได้ครบถ้วนหรือไม่

-   รัฐบาลจะเปลี่ยนแปลงนโยบายซึ่งจะส่งผลกระทบต่อ ปตท.
    ในอันที่จะได้รับการชดเชยค่าดอกเบี้ยที่เกิดจากภาระ Take-or-Pay ที่จัดสรรให้กับ กฟผ.
    และลูกค้าผู้ใช้ก๊าซธรรมชาติรายอื่นหรือไม่

-   ผู้ขายก๊าซธรรมชาติจะสามารถส่งก๊าซธรรมชาติในปริมาณที่ ปตท.
    ได้ชำระล่วงหน้าไปแล้วในภายหน้าได้หรือไม่
    หรือจะเกิดเหตุที่ทำให้การส่งก๊าซธรรมชาติชะงักหรือหยุดลงหรือไม่

ปัญหาที่อาจเกิดขึ้นในอนาคตดังที่ระบุข้างต้น หรือปัญหาที่อาจเกิดขึ้นตามเงื่อนไข Take-or-Pay
หรือปัญหาทางการเงิน หรือความสามารถในการรับก๊าซธรรมชาติส่วนที่ได้ชำระไปแล้วตามเงื่อนไข
Take-or-Pay ดังกล่าว อาจส่งผลกระทบต่อฐานะทางการเงิน และผลประกอบการของ ปตท.ได้

2.2 ความเสี่ยงจากการจัดหาก๊าซธรรมชาติ

ปตท. ได้ดำเนินการจัดหาก๊าซธรรมชาติเพิ่มเติมทั้งจากภายในประเทศและจากสหภาพเมียนมาร์
โดยได้มีการลงนามสัญญาซื้อขายก๊าซธรรมชาติใหม่หลายฉบับ
รวมทั้งมีการเจรจาจัดหาก๊าซธรรมชาติในรูปก๊าซธรรมชาติเหลว หรือ Liquefied Natural Gas
(LNG) จากกลุ่มผู้ขายในภูมิภาคต่างๆ
เพื่อให้มีการจัดหาก๊าซธรรมชาติเพิ่มเติมรองรับความต้องการก๊าซธรรมชาติที่ขยายตัวเพิ่มขึ้นอย่างต่อเนื่องในอนาคต
ซึ่งรวมถึงความต้องการก๊าซธรรมชาติเพื่อรองรับการขยายโครงการโรงแยกก๊าซธรรมชาติของ
ปตท.
เพื่อผลิตวัตถุดิบเพิ่มเติมรองรับการขยายตัวของโครงการปิโตรเคมีขั้นต้นและขั้นต่อเนื่องของบริษัทในกลุ่ม

ปตท.ไม่สามารถยืนยันได้ว่าการจัดหาก๊าซธรรมชาติตามสัญญาซื้อขายก๊าซธรรมชาติที่ลงนามไปแล้วนั้นจะสามารถส่งก๊าซได้ตามกำหนดวันเริ่มส่งก๊าซธรรมชาติตามสัญญา
และการจัดหา LNG ในอนาคตอาจล่าช้ากว่ากำหนดตามแผนที่วางไว้
ซึ่งจะส่งผลกระทบต่อผู้ใช้ก๊าซธรรมชาติทั้งในภาคไฟฟ้า อุตสาหกรรมและการขนส่ง
รวมทั้งอาจส่งผลกระทบต่อการล่าช้าของโครงการโรงแยกก๊าซธรรมชาติหน่วยที่ 6
และโครงการโรงแยกก๊าซอีเทน รวมทั้งมีผลกระทบต่อเนื่องถึงโครงการอีเทน
แครกเกอร์และอุตสาหกรรมปิโตรเคมีต่อเนื่องของบริษัท PTTPE

ทั้งนี้ สืบเนื่องมาจากภาวะราคาน้ำมันในตลาดโลกที่ปรับตัวสูงขึ้นอย่างต่อเนื่องในช่วง 5 ปีที่ผ่านมา
ตลาดอุตสาหกรรมเครื่องมือการขุดเจาะและการก่อสร้างแท่นผลิตก๊าซฯได้เติบโตอย่างรวดเร็วและเป็นที่ต้องการของผู้ผลิต
การแข่งขันเพื่อให้ได้มาจึงค่อนข้างสูง ทำให้โครงการพัฒนาและผลิตก๊าซฯจากแหล่งใหม่ ๆ ที่ ปตท.
ได้ลงนามสัญญาไว้แล้ว อาจจะมีการก่อสร้างแท่นผลิตและเตรียมการส่งก๊าซฯได้ล่าช้ากว่าที่กำหนดไว้

อย่างไรก็ตาม ปตท. ได้เตรียมมาตรการรองรับเพื่อบรรเทาปัญหาที่อาจจะเกิดขึ้น โดย ปตท.
ได้ติดตามความคืบหน้าโครงการก่อสร้างของผู้ผลิตก๊าซฯอย่างใกล้ชิด
เพื่อทราบถึงกำหนดวันที่แล้วเสร็จที่แน่นอน ในขณะเดียวกัน ปตท.
ได้ประสานงานแจ้งผู้ผลิตก๊าซฯแหล่งอื่น ๆ ที่มีอยู่ในปัจจุบัน
เพื่อให้เตรียมกำลังการผลิตก๊าซฯส่วนเพิ่มอยู่ตลอดเวลาในช่วงดังกล่าว
เพื่อทดแทนปริมาณก๊าซฯที่อาจจะเข้ามาในระบบล่าช้า

2.3 การปรับเปลี่ยนอัตราค่าบริการส่งก๊าซธรรมชาติ และค่าตอบแทนในการจัดหาและจัดจำหน่ายก๊าซธรรมชาติ

ราคาก๊าซธรรมชาติที่ ปตท.
จำหน่ายให้แก่กลุ่มลูกค้าผู้ผลิตไฟฟ้าซึ่งเป็นลูกค้าส่วนใหญ่นั้นอยู่ภายใต้การกำกับดูแลของรัฐบาล
ประกอบด้วย 2 ส่วนหลัก คือ ราคาเนื้อก๊าซธรรมชาติ และอัตราค่าบริการส่งก๊าซฯ
โดยราคาเนื้อก๊าซธรรมชาติ ได้แก่ ผลรวมของราคาเฉลี่ยของเนื้อก๊าซธรรมชาติที่ ปตท.
รับซื้อจากผู้ขายก๊าซธรรมชาติบวกกับค่าตอบแทนในการจัดหาและจำหน่ายก๊าซธรรมชาติ
สำหรับอัตราค่าบริการส่งก๊าซฯ
ผ่านท่อซึ่งคำนวณโดยอิงกับประมาณการความต้องการใช้ก๊าซธรรมชาติของลูกค้านั้น ประกอบด้วย
(1) ค่าบริการส่วนของต้นทุนคงที่ (Demand Charge)
ซึ่งครอบคลุมค่าใช้จ่ายในการลงทุนและค่าใช้จ่ายคงที่ในการดำเนินการ
ซึ่งมีการกำหนดให้อัตราผลตอบแทนเงินลงทุนในส่วนทุนของผู้ถือหุ้นไว้อย่างชัดเจนและ (2)
ค่าบริการส่วนของต้นทุนผันแปร (Commodity Charge)
ซึ่งคำนวณจากค่าใช้จ่ายผันแปรของการขนส่งก๊าซธรรมชาติ

อัตราค่าบริการส่งก๊าซธรรมชาติและค่าตอบแทนการจัดหาและจำหน่ายก๊าซธรรมชาติในปัจจุบันเป็นไปตามหลักเกณฑ์ที่คณะกรรมการนโยบายพลังงานแห่งชาติ
(กพช.) กำหนดในประกาศ กพช. ฉบับที่ 1 พ.ศ. 2544
ซึ่งครอบคลุมถึงหลักเกณฑ์การคำนวณอัตราค่าบริการส่งก๊าซธรรมชาติของการขยายโครงข่ายระบบท่อส่งก๊าซธรรมชาติตามแผนแม่บทระบบท่อส่งก๊าซธรรมชาติฉบับที่
3 พ.ศ. 2544-2554 (ปรับปรุง) โดยให้มีการทบทวนหลักเกณฑ์ดังกล่าวได้ทุก 5 ปี
หรือเมื่อสถานการณ์เศรษฐกิจและสังคมมีการเปลี่ยนแปลงอย่างมีนัยสำคัญ

เนื่องจากสถานการณ์พลังงานและเศรษฐกิจได้มีการเปลี่ยนแปลง ปตท.
ได้มีการติดตามสถานการณ์ดังกล่าวอย่างใกล้ชิด
และได้มีการทบทวนแผนการลงทุนขยายโครงข่ายระบบท่อส่งก๊าซธรรมชาติ
ตามแผนแม่บทระบบท่อส่งก๊าซธรรมชาติ
ให้สอดคล้องกับความต้องการก๊าซธรรมชาติและให้เกิดประสิทธิภาพสูงสุด ทั้งนี้เมื่อวันที่ 19 มิถุนายน
2550 คณะรัฐมนตรีได้มีมติเห็นชอบตามมติ กพช.
เรื่องการทบทวนแผนแม่บทระบบท่อส่งก๊าซธรรมชาติฉบับที่ 3 พ.ศ. 2544 - 2554
(ปรับปรุงเพิ่มเติม) เพื่อใช้เป็นกรอบการลงทุนก่อสร้างโครงข่ายระบบท่อส่งก๊าซธรรมชาติในอนาคต

คณะกรรมการนโยบายพลังงานแห่งชาติ (กพช.) ในการประชุมครั้งที่ 7/2550 (ครั้งที่ 116)
เมื่อวันที่ 18 ตุลาคม 2550
ได้มีมติให้มีการทบทวนหลักเกณฑ์การคำนวณอัตราค่าบริการส่งก๊าซธรรมชาติ
โดยมอบอำนาจให้รัฐมนตรีว่าการกระทรวงพลังงาน (รมว.พน.) เป็นผู้พิจารณา
และให้ความเห็นชอบหลักเกณฑ์ใหม่ของการคำนวณอัตราค่าบริการส่งก๊าซธรรมชาติ
โดยให้มีผลบังคับใช้ในช่วงเวลาที่เหมาะสม รมว.พน.
ได้พิจารณาถึงหลักเกณฑ์และข้อกำหนดในการคำนวณอัตราค่าบริการส่งก๊าซธรรมชาติ
และได้เห็นชอบในหลักเกณฑ์การคำนวณอัตราค่าบริการส่งก๊าซธรรมชาติตามที่เสนอในที่ประชุม กพช.
ดังกล่าวข้างต้น และให้มีผลบังคับใช้ตั้งแต่วันที่ 1 มกราคม 2551 เป็นต้นไป
โดยมอบหมายให้สำนักนโยบายและแผนพลังงาน (สนพ.) จัดทำคู่มือการคำนวณราคาก๊าซธรรมชาติ
และอัตราค่าบริการส่งก๊าซธรรมชาติ เพื่อให้
ปตท.ใช้เป็นคู่มืออ้างอิงสำหรับการคำนวณราคาก๊าซธรรมชาติ
และอัตราค่าบริการส่งก๊าซธรรมชาติต่อไป

ตามประกาศสำนักนายกรัฐมนตรี เมื่อวันที่ 1 กุมภาพันธ์ 2551 มีพระบรมราชโองการโปรดเกล้าฯ
แต่งตั้งประธานกรรมการและกรรมการกำกับกิจการพลังงาน
และได้มีการนำเสนอการปรับอัตราค่าบริการส่งก๊าซธรรมชาติ
สำหรับระบบท่อส่งก๊าซธรรมชาตินอกชายฝั่งที่ระยอง (พื้นที่1) และระบบท่อส่งก๊าซธรรมชาติบนฝั่ง
(พื้นที่3) ตามหลักเกณฑ์การคำนวณอัตราค่าบริการส่งก๊าซธรรมชาติที่ได้รับความเห็นชอบจาก
รมว.พน./กพช. ดังกล่าวข้างต้น ต่อที่ประชุมคณะกรรมการกำกับกิจการพลังงาน
เพื่อให้คณะกรรมการกำกับกิจการพลังงานพิจารณา ตามความในมาตรา 67
แห่งพระราชบัญญัติการประกอบกิจการพลังงาน พ.ศ.2550
โดยกระบวนการพิจารณาต้องมีขั้นตอนที่โปร่งใส และต้องรับฟังความคิดเห็นจากผู้มีส่วนได้เสีย
คณะกรรมการกำกับกิจการพลังงานจึงได้มอบหมายให้ สนพ. จัดทำการรับฟังความคิดเห็น
เรื่องอัตราค่าบริการส่งก๊าซธรรมชาติส่วนของต้นทุนคงที่ลงในระบบเครือข่ายคอมพิวเตอร์
(Website) ของ สนพ. ตั้งแต่วันที่ 22-29 กุมภาพันธ์ 2551

2.4 ความผันผวนของราคาผลิตภัณฑ์ของ ปตท.

ราคาจำหน่ายผลิตภัณฑ์ทั้งในประเทศและต่างประเทศของ
ปตท.และบริษัทในกลุ่มเปลี่ยนแปลงขึ้นลงตามตลาดโลก
ที่ผ่านมาราคาก๊าซธรรมชาติ คอนเดนเสท น้ำมันดิบ ผลิตภัณฑ์ปิโตรเลียมและปิโตรเคมี
ในตลาดโลกมีความผันผวนสูง เนื่องจากหลากหลายปัจจัย ซึ่ง ปตท.ไม่อาจควบคุมได้
ในปัจจุบันการปรับตัวขึ้นลงของราคาปิโตรเลียมไม่มีทิศทางที่แน่นอน ส่งผลให้ ปตท.
และบริษัทในเครือซึ่งเป็นบริษัทประกอบกิจการค้าปิโตรเลียมได้รับผลกระทบอย่างหลีกเลี่ยงไม่ได้
โดยความผันผวนของราคาปิโตรเลียมขึ้นอยู่กับปัจจัยหลายประการ ได้แก่

-   ภาวะเศรษฐกิจโลกและในแต่ละภูมิภาคซึ่งได้รับผลกระทบจากการทรุดตัวของตลาดที่อยู่อาศัย
    และภาวะสินเชื่อตึงตัวในสหรัฐอเมริกา

-   การเปลี่ยนแปลงของอุปสงค์ อุปทานและปริมาณสำรองของก๊าซธรรมชาติ น้ำมันดิบ
    คอนดอนเสท ผลิตภัณฑ์ปิโตรเลียมสำเร็จรูปและผลิตภัณฑ์ปิโตรเคมีในตลาดโลก

-   เสถียรภาพทางการเมืองของประเทศผู้ผลิตและส่งออกปิโตรเลียม
    โดยเฉพาะอย่างยิ่งภูมิภาคตะวันออกกลาง

-   การกำหนดนโยบายการผลิตปิโตรเลียมของกลุ่ม OPEC (Organization of The
    Petroleum Exporting Countries)

-   การเข้าซื้อ/ขายตราสารอนุพันธ์น้ำมันของกลุ่มนักลงทุน (Hedge Funds)
    ในตลาดซื้อขายล่วงหน้า (NYMEX, ICE)

-   สภาพภูมิอากาศ

-   การเปลี่ยนแปลงคุณภาพของผลิตภัณฑ์น้ำมันสำเร็จรูป (Specification)
    ทั้งในและนอกภูมิภาค

-   อุบัติเหตุและภัยธรรมชาติที่อาจส่งผลกระทบกับโรงกลั่น แหล่งผลิตน้ำมัน และเรือขนส่งน้ำมัน

-   การแข่งขันโดยพลังงานทดแทน

แม้ว่าต้นทุนก๊าซธรรมชาติที่ ปตท. ซื้อจากผู้ขายก๊าซธรรมชาติจะสามารถส่งผ่าน (Pass through)
ไปให้กับลูกค้าหลัก ซึ่งได้แก่ ผู้ผลิตไฟฟ้าที่ซื้อก๊าซธรรมชาติจาก ปตท.
ตามสูตรราคาในสัญญาขายก๊าซธรรมชาติได้ แต่หากราคาขายก๊าซธรรมชาติอยู่ในระดับที่สูงเกินไป
จะส่งผลให้ความต้องการใช้ก๊าซธรรมชาติลดลงได้
ดังนั้นจากกรณีราคาน้ำมันในตลาดโลกที่ปรับตัวสูงขึ้นมากอย่างต่อเนื่องตั้งแต่ต้นปี 2548
ที่ส่งผลให้ราคาก๊าซธรรมชาติซึ่งเป็นเชื้อเพลิงหลักสำหรับผลิตไฟฟ้าของการไฟฟ้าฝ่ายผลิตแห่งประเทศไทย
(กฟผ.) และผู้ผลิตไฟฟ้าเอกชนรายใหญ่ต่างๆ เพิ่มขึ้น ปตท.
จึงได้นำส่วนลดราคาก๊าซธรรมชาติในอนาคตที่ ปตท.
จะได้รับจากผู้ผลิตก๊าซธรรมชาติตามสัญญาซื้อขายก๊าซธรรมชาติต่างๆ
ในอ่าวไทยคิดเป็นมูลค่าปัจจุบันรวม 4,500 ล้านบาทมาเกลี่ยลดราคาก๊าซธรรมชาติที่จำหน่ายให้
กฟผ.และผู้ผลิตไฟฟ้าเอกชนรายใหญ่ต่างๆ ในงวดเดือนตุลาคม 2548 - มกราคม 2549
เพื่อเป็นการบรรเทาผลกระทบต่อประชาชนจากต้นทุนการผลิตไฟฟ้าที่จะเพิ่มขึ้น ซึ่งในปี 2550
ปตท.ได้เรียกคืนส่วนลดราคาก๊าซธรรมชาติในอนาคตดังกล่าวได้ทั้งหมด ที่ผ่านมารวมทั้งในอนาคต
ปตท.ได้มีการกำหนดค่าสูงสุดของค่าตอบแทนในการจัดหาและจำหน่ายก๊าซธรรมชาติ
เพื่อรักษาฐานลูกค้าไว้และเพื่อเพิ่มฐานลูกค้าด้วย ซึ่งอาจกระทบต่อผลตอบแทนและ
ผลประกอบการของ ปตท.

ราคาจำหน่ายผลิตภัณฑ์ของ ปตท. ที่ขายให้กับลูกค้านั้น ปตท.
จะได้รับผลกระทบจากความผันผวนของราคาจำหน่ายผลิตภัณฑ์ทั้งผลิตภัณฑ์ปิโตรเลียมสำเร็จรูปและปิโตรเคมีทางหนึ่ง
และความผันผวนของราคาวัตถุดิบ คือ ก๊าซธรรมชาติ น้ำมันดิบ คอนเดนเสท
และปิโตรเคมีอีกทางหนึ่ง ซึ่งล้วนส่งผลกระทบต่อธุรกิจ ฐานะทางการเงิน การวางแผนการลงทุน
และผลประกอบการของ ปตท. ทั้งสิ้น

ปตท. ได้ดำเนินการบริหารจัดการความเสี่ยงอย่างต่อเนื่องและมีระบบ
โดยได้มุ่งเน้นให้มีการบริหารจัดการความเสี่ยงในลักษณะกลุ่ม ปตท. (PTT Group)
เพื่อให้เกิดการสร้างมูลค่ารวมสูงสุด โดยที่ผ่านมาผู้บริหารกลุ่ม ปตท. มีนโยบายจัดตั้งทีม Risk
Management เพื่อบริหารความเสี่ยงในเรื่องราคาน้ำมันร่วมกันภายในกลุ่ม ปตท. ภายใต้โครงการ
Oil Supply Chain Integration Management (OIM)
เพื่อแลกเปลี่ยนข้อมูลสถานการณ์ความเคลื่อนไหวราคาน้ำมันระหว่าง ปตท. และบริษัทในกลุ่ม
เพื่อให้เกิดความเชื่อมโยงในเรื่องนโยบาย กลยุทธ์
และทิศทางการดำเนินการบริหารความเสี่ยงให้เป็นไปตามกรอบแนวทางการจัดทำแผนธุรกิจของกลุ่ม
ปตท.

ปัจจุบันกลุ่ม ปตท. ดำเนินการบริหารจัดการความเสี่ยงด้านราคาปิโตรเลียมและปิโตรเคมี
โดยการทำสัญญาซื้อขายตราสารอนุพันธ์ทั้งระยะสั้นและระยะยาวระหว่างบริษัทคู่ค้า
โดยมีการกำหนดเป้าหมายของราคา ปริมาณ
และระยะเวลาในการดำเนินการบริหารความเสี่ยงที่เหมาะสม
และเป็นไปตามเป้าหมายกำไรของแผนดำเนินการประจำปี
ซึ่งการเข้าซื้อขายตราสารอนุพันธ์ในตลาดการค้าอนุพันธ์ทุกครั้งจะมีการวิเคราะห์ข้อมูลอย่างถี่ถ้วน
รวมทั้งเลือกเครื่องมือที่ใช้ในการบริหารความเสี่ยงอย่างเหมาะสมกับช่วงเวลาและจุดประสงค์ เช่น
การทำ Swap หรือ Option
และการดำเนินการบริหารความเสี่ยงทุกครั้งจะทำควบคู่และสอดคล้องไปกับปริมาณเนื้อน้ำมันของ
ปตท. (Physical) เพื่อบริหารต้นทุนซื้อ และบริหารราคาขาย
ไม่ให้ส่งผลกระทบต่อผลตอบแทนและผลประกอบการของกลุ่ม ปตท.

2.5
การดำเนินการของรัฐบาลซึ่งเป็นผู้ถือหุ้นรายใหญ่อาจก่อให้เกิดความขัดแย้งทางผลประโยชน์ต่อผู้ถือหุ้นรายอื่น

การที่ ปตท.
ยังคงมีสถานะเป็นรัฐวิสาหกิจซึ่งมีรัฐบาลโดยกระทรวงการคลังเป็นผู้ถือหุ้นรายใหญ่ที่มีอำนาจควบคุม
และรัฐบาลโดยผ่านกระทรวงการคลังได้ใช้หรืออาจจะใช้ ปตท.
เพื่อให้บรรลุวัตถุประสงค์ทางด้านสังคมและเศรษฐกิจโดยรวม
การดำเนินการดังกล่าวอาจไม่ก่อให้เกิดผลกำไรสูงสุดแก่ ปตท. เสมอไป
ก่อนการเสนอขายหุ้นเพิ่มทุน กระทรวงการคลังเป็นผู้ถือหุ้นทั้งหมดของ ปตท. แต่เพียงผู้เดียว
และตามมติคณะรัฐมนตรีเมื่อวันที่ 25 กันยายน 2544
กำหนดให้กระทรวงการคลังคงสัดส่วนการถือหุ้นใน ปตท. ไม่น้อยกว่าร้อยละ 51
ของหุ้นที่มีสิทธิออกเสียงทั้งหมดของ ปตท. ภายหลังจากการเสนอขายหุ้นเพิ่มทุน ดังนั้น
ตราบเท่าที่ภาครัฐยังคงเป็นผู้ถือหุ้นที่มีสิทธิออกเสียงข้างมากใน ปตท.
ภาครัฐจะยังคงมีสิทธิเลือกกรรมการและผู้บริหารระดับสูงส่วนใหญ่ของ ปตท.
ซึ่งรับผิดชอบการดำเนินธุรกิจรายวันของ ปตท. ได้ ปตท. ไม่อาจรับรองได้ว่า
ปตท.จะไม่ดำเนินการเพื่อสนองนโยบายของรัฐบาลมากกว่าดำเนินธุรกิจเพื่อวัตถุประสงค์อื่นซึ่งรวมถึงการทำกำไรที่เหมาะสมให้กับ
ปตท. ตัวอย่างเช่น กรณีที่กระทรวงพลังงานอาจมอบหมายให้
ปตท.รับภาระการนำเข้าก๊าซปิโตรเลียมเหลว (LPG) ในปี 2551
ในช่วงที่กำลังการผลิตในประเทศไม่เพียงพอต่อปริมาณความต้องการ ซึ่งราคาก๊าซ LPG
ที่นำเข้ามีส่วนต่างจากราคาในประเทศค่อนข้างมาก ดังนั้นอาจส่งผลให้ ปตท.
ต้องจ่ายเงินไปก่อนในช่วงที่มีการนำเข้าก๊าซ LPG โดย
ปตท.จะได้รับเงินชดเชยกลับคืนเมื่อรัฐบาลปรับสูตรราคาก๊าซ LPG ใหม่
แต่อย่างไรก็ตามยังคงมีความเสี่ยงในเรื่องความชัดเจนของนโยบายการปรับราคาก๊าซ LPG
ซึ่งส่งผลต่อระยะเวลาการได้รับเงินชดเชยกลับคืน รวมถึงส่งผลกระทบต่อผลประกอบการของ
ปตท.และบริษัทในเครือที่มีการผลิตก๊าซ LPG ทั้งนี้
มติคณะกรรมการบริหารนโยบายพลังงานในเรื่องดังกล่าวเป็นดังนี้

เมื่อวันที่ 12 ตุลาคม 2550
คณะกรรมการบริหารนโยบายพลังงานได้พิจารณาเรื่องแนวทางการแก้ไขปัญหาราคาก๊าซปิโตรเลียมเหลว
(LPG) และได้มีมติดังนี้

-   ยกเลิกการชดเชยราคาก๊าซ LPG โดยปรับขึ้นราคาขายส่ง
    โดยให้ยกเลิกการเก็บเงินเข้ากองทุนน้ำมันเชื้อเพลิงจากการส่งออกก๊าซ LPG
    และยังคงนโยบายราคาก๊าซ ณ คลังเท่ากันทั่วประเทศ
    โดยเก็บเงินเข้ากองทุนน้ำมันเชื้อเพลิงจากก๊าซ LPG
    ในระดับที่เพียงพอสำหรับชดเชยการขนส่งไปยังคลังก๊าซภูมิภาค

-   เห็นชอบหลักเกณฑ์การกำหนดราคา ณ โรงกลั่นก๊าซ LPG
    โดยกำหนดเพดานที่ต้นทุนการผลิตจากโรงแยกก๊าซฯ ร้อยละ 60 บวกราคาส่งออกก๊าซ LPG
    ร้อยละ 40 และราคาฐานที่ต้นทุนการผลิตจากโรงแยกก๊าซฯ ทั้งนี้ ให้ราคา ณ
    โรงกลั่นคำนวณจากสัดส่วนของต้นทุนการผลิตระหว่างโรงแยกก๊าซฯ และราคาส่งออกก๊าซ LPG
    โดยให้ทยอยปรับสัดส่วนการผลิตระหว่างโรงแยกก๊าซฯ และโรงกลั่นน้ำมันไปสู่ระดับจริงคือ 60
    ต่อ 40 ซึ่งมีสูตรคำนวณดังนี้

  ต้นทุนการผลิตจากโรงแยกก๊าซ < ราคา ณ โรงกลั่น < ต้นทุนการผลิตจากโรงแยกก๊าซฯ 60%

  + ราคาส่งออกก๊าซ LPG 40%

พฤศจิกายน – ก่อนวันที่ปรับราคาขายส่ง

ราคา ณ โรงกลั่น = ราคา ณ โรงกลั่นของเดือนก่อนหน้า

วันที่ปรับราคาขายส่ง – มีนาคม 2551

ราคา ณ โรงกลั่น = ต้นทุนการผลิตโรงแยกก๊าซฯ 95% + ราคาส่งออก 5%

เมษายน - มิถุนายน 2551

ราคา ณ โรงกลั่น = ต้นทุนการผลิตโรงแยกก๊าซฯ 90% + ราคาส่งออก 10%

กรกฎาคม - กันยายน 2551

ราคา ณ โรงกลั่น = ต้นทุนการผลิตโรงแยกก๊าซฯ 80% + ราคาส่งออก 20%

ตุลาคม - ธันวาคม 2551

ราคา ณ โรงกลั่น = ต้นทุนการผลิตโรงแยกก๊าซฯ 70% + ราคาส่งออก 30%

มกราคม 2552 เป็นต้นไป

ราคา ณ โรงกลั่น = ต้นทุนการผลิตโรงแยกก๊าซฯ 60% + ราคาส่งออก 40%

-   ในการดำเนินดังกล่าวข้างต้น
    คณะกรรมการบริหารนโยบายพลังงานได้มอบอำนาจให้ประธานกรรมการบริหารนโยบายพลังงานเป็นผู้พิจารณาให้ความเห็นชอบในการดำเนินการตามแนวทางดังกล่าวในช่วงระยะเวลาที่เหมาะสม

และเมื่อวันที่ 28 กุมภาพันธ์ 2551 คณะกรรมการบริหารนโยบายพลังงาน
ได้มีการพิจารณาเรื่องแนวทางการแก้ไขปัญหาราคาก๊าซปิโตรเลียมเหลว (LPG) และได้มีมติที่สำคัญ
ดังนี้

-   ให้คงราคา ณ โรงกลั่น ก๊าซ LPG เท่ากับต้นทุนการผลิตจากโรงแยกก๊าซฯ ร้อยละ 95
    บวกราคาส่งออกก๊าซ LPG ร้อยละ 5 ของเดือน มีนาคม 2551 ไว้จนถึงเดือน กรกฎาคม
    2551 หลังจากนั้น ให้มีการพิจารณาปรับสูตรราคา ณ โรงกลั่นของก๊าซ LPG
    ให้เหมาะสมกับสถานการณ์

-   ให้รักษาระดับราคาก๊าซ LPG โดยให้คงราคาก๊าซ LPG ภาคครัวเรือนไว้
    และให้ปรับเพิ่มราคาก๊าซ LPG ที่นำไปใช้ในภาคอุตสาหกรรม และภาคขนส่ง
    ตามความเหมาะสมกับสถานการณ์ เพื่อนำไปชดเชยการนำเข้าก๊าซ LPG จากต่างประเทศ

-   มอบหมายให้กรมธุรกิจพลังงานและสถาบันบริหารกองทุนพลังงาน ร่วมกันจัดระบบ
    การจ่ายเงินชดเชยสำหรับก๊าซ LPG ที่นำเข้า และการส่งเงินเข้ากองทุนน้ำมันเชื้อเพลิง
    จากการใช้ก๊าซ LPG ที่มิใช่การใช้ในภาคครัวเรือน

-   มอบหมายให้สำนักนโยบายและแผนพลังงานรับไปดำเนินการออกประกาศคณะกรรมการบริหารนโยบายพลังงาน
    เพื่อกำหนดอัตราเงินส่งเข้ากองทุนน้ำมันเชื้อเพลิง
    อัตราเงินชดเชยและอัตราเงินกองทุนน้ำมันฯ คืนสำหรับก๊าซ LPG ที่ผลิต จำหน่าย และนำเข้า
    เพื่อให้มีผลบังคับใช้ต่อไป

2.6 อำนาจ สิทธิ และประโยชน์ของบริษัท ปตท. จำกัด (มหาชน)
ที่ได้รับตามกฎหมายว่าด้วยการปิโตรเลียมแห่งประเทศไทย
โดยผลของกฎหมายว่าด้วยทุนรัฐวิสาหกิจ ถูกงดและจำกัด ภายใต้พระราชกฤษฎีกากำหนดอำนาจ
สิทธิ และประโยชน์ของบริษัท ปตท. จำกัด (มหาชน) (ฉบับที่ 2) พ.ศ. 2550
และพระราชบัญญัติการประกอบกิจการพลังงาน พ.ศ. 2550

ตามที่ได้มีการประกาศพระราชกฤษฎีกากำหนดอำนาจ สิทธิ และประโยชน์ของบริษัท ปตท. จำกัด
(มหาชน) (ฉบับที่ 2) พ.ศ. 2550 ในราชกิจจานุเบกษา เมื่อวันที่ 16 กุมภาพันธ์ 2550
โดยพระราชกฤษฎีกาฯ ฉบับนี้ จะมีผลใช้บังคับเมื่อพ้นสามสิบวันนับแต่วันประกาศในราชกิจจานุเบกษา
เป็นต้นไป ซึ่งในกรณีนี้มีผลบังคับใช้ในวันที่ 18 มีนาคม 2550
เนื้อหาสาระสำคัญของพระราชกฤษฎีกาฯ ดังกล่าว เป็นการงดหรือจำกัดอำนาจ สิทธิ
และประโยชน์ที่ บมจ.ปตท. ได้รับตามกฎหมายว่าด้วย การปิโตรเลียมแห่งประเทศไทย
โดยผลของกฎหมายว่าด้วยทุนรัฐวิสาหกิจ ดังนี้

1. งดอำนาจ สิทธิ และประโยชน์ไม่ให้เป็นของ บมจ. ปตท. อีกต่อไป ได้แก่

  1.1 สิทธิและประโยชน์เสมือนเป็นผู้รับสัมปทานตามกฎหมายว่าด้วยปิโตรเลียม (ตามมาตรา 8
  แห่งพระราชบัญญัติการปิโตรเลียมแห่งประเทศไทย พ.ศ. 2521)

  1.2 สิทธิในการที่ทรัพย์สินของ บมจ.ปตท.ไม่อยู่ในความรับผิดแห่งการบังคับคดี ซึ่งได้แก่
  ทรัพย์สินที่ได้มาจากการเวนคืนตามกฎหมายว่าด้วยการเวนคืนอสังหาริมทรัพย์
  ทั้งก่อนและหลังการจัดตั้ง บมจ.ปตท. และทรัพย์สินของ
  บมจ.ปตท.ในระบบการขนส่งปิโตรเลียมทางท่อ (มาตรา 5 แห่ง พรฎ. กำหนด อำนาจ สิทธิ
  และประโยชน์ฯ พ.ศ. 2544)

  1.3 อำนาจในการเวนคืนตามกฎหมายว่าด้วยการเวนคืนอสังหาริมทรัพย์ ในกรณีที่ บมจ.ปตท.
  มีความจำเป็นต้องได้มาซึ่งอสังหาริมทรัพย์ เพื่อให้ได้มาซึ่งแหล่งปิโตรเลียม
  เพื่อจัดสร้างโรงกลั่นปิโตรเลียม โรงแยกก๊าซ ท่าเรือ คลังปิโตรเลียม
  หรือเพื่อใช้ในการวางระบบการขนส่งปิโตรเลียมทางท่อ
  หรือสิ่งปลูกสร้างอื่นที่จำเป็นและเกี่ยวเนื่องกับกิจการดังกล่าว (มาตรา 38 แห่ง พรบ.
  การปิโตรเลียมแห่งประเทศไทย พ.ศ. 2521)

2. กำหนดให้อำนาจ สิทธิ และประโยชน์ ของ บมจ.ปตท.
ตามกฎหมายว่าด้วยการปิโตรเลียมแห่งประเทศไทย เช่น
การสำรวจและประกาศเขตระบบขนส่งปิโตรเลียมทางท่อ การวางระบบขนส่งปิโตรเลียมทางท่อ
ไปใต้ เหนือ หรือข้ามที่ดินของบุคคลใดๆ ฯลฯ
ไปเป็นของคณะกรรมการกำกับการใช้อำนาจของบริษัท โดยคณะกรรมการกำกับฯ
จะต้องกำหนดหลักเกณฑ์และเงื่อนไขในการปฏิบัติและประกาศในราชกิจจานุเบกษา

3. คณะกรรมการกำกับการใช้อำนาจของบริษัท ประกอบด้วย ปลัดกระทรวงพลังงาน เป็นประธาน
ผู้แทนกระทรวง
มหาดไทย ผู้แทนสำนักงานคณะกรรมการกฤษฎีกา และผู้ทรงคุณวุฒิไม่เกิน 3 คน
ซึ่งรัฐมนตรีแต่งตั้งเป็นกรรมการ
และมีผู้อำนวยการสำนักงานนโยบายและแผนพลังงานเป็นกรรมการและเลขานุการ

เหตุผลที่รัฐตราพระราชกฤษฎีกาฉบับนี้ เนื่องจากเห็นว่า ปตท.
มีศักยภาพและความสามารถในการแข่งขันการประกอบธุรกิจปิโตรเลียมได้อย่างเท่าเทียมกันกับผู้ประกอบธุรกิจปิโตรเลียมอื่น

คณะกรรมการกำกับฯ ได้ออกประกาศคณะกรรมการกำกับการใช้อำนาจของบริษัท ปตท. จำกัด
(มหาชน) จำนวน 4 ฉบับ ได้แก่ ประกาศคณะกรรมการกำกับฯ เรื่อง
หลักเกณฑ์และเงื่อนไขในการสร้างและบำรุงรักษาระบบการขนส่งปิโตรเลียมทางท่อ
ประกาศคณะกรรมการกำกับฯ เรื่อง แบบบัตรประจำตัวกรรมการกำกับการใช้อำนาจของบริษัท
ปตท. จำกัด (มหาชน) และอนุกรรมการที่คณะกรรมการกำกับการใช้อำนาจของบริษัท ปตท. จำกัด
(มหาชน) แต่งตั้ง ประกาศคณะกรรมการกำกับฯ เรื่อง
การพิจารณาค่าทดแทนสำหรับการดำเนินการในเขตระบบการขนส่งปิโตรเลียมทางท่อ
และประกาศคณะกรรมการกำกับฯ เรื่อง
กำหนดเงื่อนไขอื่นในการสำรวจเพื่อสร้างระบบการขนส่งปิโตรเลียมทางท่อ
โดยประกาศคณะกรรมการกำกับฯทั้ง 4 ฉบับดังกล่าวได้ลงประกาศในราชกิจจานุเบกษาแล้ว

ต่อมาเมื่อวันที่ 11 ธันวาคม 2550 ได้มีการตราพระราชบัญญัติการประกอบกิจการพลังงาน พ.ศ.
2550 (“พรบ.การประกอบกิจการพลังงาน”) โดยกิจการก๊าซธรรมชาติ
รวมถึงโครงข่ายระบบก๊าซธรรมชาติของ ปตท. จะอยู่ภายใต้บังคับของกฎหมายฉบับนี้
และเมื่อกฎหมายนี้มีผลบังคับใช้แล้ว จะมีคณะกรรมการกำกับกิจการพลังงาน
(“คณะกรรมการกำกับกิจการฯ”)
ซึ่งพระมหากษัตริย์ทรงแต่งตั้งมีอำนาจหน้าที่ในการกำกับดูแลการประกอบกิจการพลังงานซึ่งได้แก่ไฟฟ้าและก๊าซธรรมชาติให้เป็นไปตามวัตถุประสงค์ของกฎหมาย
รวมถึงอำนาจในการกำหนดหลักเกณฑ์การกำหนดอัตราค่าบริการของผู้รับใบอนุญาต
และการใช้อสังหาริมทรัพย์ของผู้รับใบอนุญาตซึ่งมีสาระสำคัญโดยสรุปดังนี้

1. กรณีที่มีความจำเป็นที่ ผู้รับใบอนุญาตประกอบกิจการพลังงาน
จะต้องใช้อสังหาริมทรัพย์เพื่อสร้างระบบโครงข่ายพลังงานซึ่งครอบคลุมโครงข่ายระบบท่อก๊าซธรรมชาติ
ให้ดำเนินการเวนคืนตามกฎหมายว่าด้วยการเวนคืนอสังหาริมทรัพย์
โดยให้สำนักงานคณะกรรมการกำกับกิจการพลังงาน (“สำนักงาน”)
เป็นเจ้าหน้าที่เวนคืนและให้กรรมสิทธิ์ในอสังหาริมทรัพย์ที่ได้มาจากการเวนคืนตกเป็นของแผ่นดิน
และสำนักงานมีหน้าที่ปกครองดูแล บำรุงรักษา ใช้
และจัดหาประโยชน์เกี่ยวกับอสังหาริมทรัพย์ดังกล่าว
ตามหลักเกณฑ์วิธีการและเงื่อนไขที่คณะกรรมการกำกับกิจการฯ กำหนด

2. คณะกรรมการกำกับกิจการฯ
มีอำนาจให้ความเห็นชอบแนวหรือที่ตั้งระบบโครงข่ายพลังงานที่ผู้รับใบอนุญาตเสนอ
เพื่อให้สำนักงานดำเนินการประกาศกำหนดเขตระบบโครงข่ายพลังงาน
และเมื่อมีการประกาศเขตระบบโครงข่ายพลังงานแล้ว ผู้รับใบอนุญาต
มีอำนาจวางระบบโครงข่ายพลังงานไปใต้ เหนือ ตาม
หรือข้ามระบบโครงข่ายพลังงานของผู้รับใบอนุญาตรายอื่น สาธารณสมบัติของแผ่นดิน
ที่ดินของบุคคลใด รวมทั้งปักหรือตั้งเสา หรืออุปกรณ์ในพื้นดินของบุคคลใดที่มิใช่เป็นที่ตั้งของโรงเรือน
โดยผู้รับใบอนุญาต
จ่ายค่าใช้ประโยชน์หรือทดแทนตามหลักเกณฑ์เงื่อนไขและวิธีการที่คณะกรรมการกำกับกิจการฯ
ประกาศกำหนด

ดังนั้น เมื่อ พรบ. การประกอบกิจการพลังงาน มีผลใช้บังคับเป็นกฎหมาย
คณะกรรมการกำกับกิจการฯ จะเป็นผู้มีอำนาจหน้าที่ต่าง ๆ ซึ่งรวมถึงการเวนคืนอสังหาริมทรัพย์
และการประกาศเขตระบบโครงข่ายพลังงาน ในส่วนของธุรกิจก๊าซธรรมชาติ
แทนคณะกรรมการกำกับดูแลการใช้อำนาจของ ปตท. ตามพระราชกฤษฎีกาว่าด้วยการกำหนดอำนาจ
สิทธิ และประโยชน์ของบริษัท ปตท. จำกัด (มหาชน) (ฉบับที่ 2) พ.ศ. 2550
ซึ่งมีอำนาจดังกล่าว

นอกจากนี้ ในบทเฉพาะกาลของ พรบ.การประกอบกิจการพลังงานยังได้กำหนดว่า
เพื่อให้การประกอบกิจการพลังงานของ ปตท. สามารถดำเนินงานได้ต่อไป
ให้พระราชกฤษฎีกากำหนดอำนาจ สิทธิ และประโยชน์ของบริษัท ปตท. จำกัด (มหาชน)
พ.ศ.2544 ซึ่งแก้ไขเพิ่มเติมโดยพระราชกฤษฎีกาฯ (ฉบับที่ 2) มีผลใช้บังคับกับ ปตท. ต่อไป
จนกว่า ปตท. จะได้รับใบอนุญาตตาม พรบ.การประกอบกิจการพลังงาน

2.7 ความเสี่ยงจากคดีปกครองที่เกี่ยวข้องกับการแปลงสภาพ
และการแปรรูปของการปิโตรเลียมแห่งประเทศไทย

เมื่อวันที่ 31 สิงหาคม พ.ศ. 2549 มูลนิธิเพื่อผู้บริโภคและพวกรวม 5 คน (ผู้ฟ้องคดี)
ได้ยื่นฟ้องนายกรัฐมนตรี คณะรัฐมนตรี และรัฐมนตรีว่าการกระทรวงพลังงาน (ผู้ถูกฟ้องคดี)
ต่อศาลปกครองสูงสุด
ขอให้ศาลมีคำสั่งเพิกถอนพระราชกฤษฎีกาสองฉบับที่ตราขึ้นภายใต้พระราชบัญญัติทุนรัฐวิสาหกิจ พ.ศ.
2542 (พรบ. ทุนรัฐวิสาหกิจฯ) ในกระบวนการแปลงสภาพจากการปิโตรเลียมแห่งประเทศไทย
เป็นบริษัท ปตท. จำกัด (มหาชน) (ปตท.) ซึ่งประกอบด้วยพระราชกฤษฎีกากำหนดอำนาจ สิทธิ
และประโยชน์ของบริษัท ปตท. จำกัด (มหาชน) พ.ศ. 2544
และพระราชกฤษฎีกากำหนดเงื่อนเวลายกเลิกกฎหมายว่าด้วยการปิโตรเลียมแห่งประเทศไทย พ.ศ.
2544 โดยยกประเด็นต่างๆ อาทิเช่น

-   กระบวนการตราพระราชกฤษฎีกาไม่ถูกต้องตามรูปแบบขั้นตอนและเนื้อหาขัดต่อบทบัญญัติแห่ง
    พรบ.ทุนรัฐวิสาหกิจฯ และไม่เป็นไปตามบทบัญญัติแห่งรัฐธรรมนูญแห่งราชอาณาจักรไทย พ.ศ.
    2540 (รัฐธรรมนูญ)

-   การตราพระราชกฤษฎีกาทั้งสองฉบับมีผลทำให้มีการโอนที่ดินและอสังหาริมทรัพย์
    ซึ่งเป็นสาธารณสมบัติของแผ่นดินไปให้ ปตท. ที่มีฐานะเป็นเอกชน ทำให้ ปตท.
    ได้รับเอกสิทธิ์เหนือเอกชนทั่วไป

-   การที่ ปตท. ได้รับโอนอำนาจมหาชนของรัฐ ได้แก่ อำนาจเวนคืนที่ดิน
    อำนาจประกาศเขตและรอนสิทธิเหนือพื้นดินของเอกชนไม่สอดคล้องกับหลักการตามรัฐธรรมนูญ

-   การตราพระราชกฤษฎีกาทั้งสองฉบับเป็นการใช้ดุลยพินิจไม่ถูกต้อง
    ทำให้ประชาชนได้รับความเสียหาย และไม่เป็นไปตามเจตนารมณ์ในการแปรรูปรัฐวิสาหกิจ

ศาลปกครองสูงสุดได้มีคำสั่งเมื่อวันที่ 4 กันยายน พ.ศ. 2549 ให้รับคำฟ้องดังกล่าวไว้พิจารณา
และได้มีคำสั่งเมื่อวันที่
6 กันยายน พ.ศ. 2549 กำหนดให้ผู้ถูกฟ้องคดียื่นคำให้การแก้คำฟ้องภายใน 30 (สามสิบ) วัน
ผู้ถูกฟ้องคดีจึงได้ทำคำให้การยื่นต่อศาลไปเมื่อวันที่ 30 ตุลาคม 2549
ภายหลังผู้ฟ้องคดีได้ทำคำคัดค้านคำให้การยื่นต่อศาลตามกระบวนการทางศาลปกครองและผู้ถูกฟ้องคดีได้ทำคำให้การเพิ่มเติมยื่นต่อศาลไปเมื่อวันที่
22 มกราคม 2550 ที่ผ่านมา

อนึ่ง ปตท. ได้ยื่นคำร้องสอดขอเข้าเป็นผู้ถูกฟ้องคดีที่ 4 ในคดีนี้ด้วย
ศาลปกครองสูงสุดได้มีคำสั่งอนุญาตให้ ปตท. เข้าเป็นผู้ถูกฟ้องคดีที่ 4 ได้เมื่อวันที่ 28 พฤศจิกายน
2549 และให้ ปตท.ยื่นคำให้การภายในวันที่ 29 ธันวาคม 2549 ซึ่ง ปตท.
ได้ยื่นคำให้การต่อศาลปกครองสูงสุดแล้วเมื่อวันที่ 29 ธันวาคม 2549 และเมื่อวันที่ 31 สิงหาคม
2550 ศาลได้มีคำสั่งกำหนดให้วันที่ 28 กันยายน 2550
เป็นวันสิ้นสุดการแสวงหาข้อเท็จจริงสำหรับคดีนี้ และกำหนดวันนั่งพิจารณาคดีครั้งแรกในวันที่ 30
พฤศจิกายน 2550 ทั้งนี้ ศาลปกครองสูงสุดได้อ่านคำพิพากษาคดีนี้เมื่อวันที่ 14 ธันวาคม 2550 ดังนี้

(1) ให้ผู้ถูกฟ้องคดีทั้งสี่ซึ่งประกอบด้วยคณะรัฐมนตรี นายกรัฐมนตรี
รัฐมนตรีว่าการกระทรวงพลังงาน และ บมจ.ปตท. ร่วมกันกระทำการดังนี้

(ก.) แบ่งแยกทรัพย์สินในส่วนที่เป็นสาธารณสมบัติของแผ่นดิน
สิทธิการใช้ที่ดินเพื่อวางระบบการขนส่งปิโตรเลียมทางท่อ

(ข.) แยกอำนาจและสิทธิ ในส่วนที่เป็นอำนาจมหาชนของรัฐออกจากอำนาจและสิทธิของ ปตท.

ทั้งนี้ ให้เสร็จสิ้นก่อนการแต่งตั้งคณะกรรมการกำกับกิจการพลังงานตาม พรบ.
การประกอบกิจการพลังงาน

(2) ให้ยกคำขอตามคำฟ้องของผู้ฟ้องคดีทั้งห้าที่ขอให้เพิกถอนพระราชกฤษฎีกากำหนด อำนาจ
สิทธิและประโยชน์ของบริษัท ปตท. จำกัด (มหาชน) พ.ศ. 2544
ซึ่งแก้ไขเพิ่มเติมโดยพระราชกฤษฎีกากำหนดอำนาจสิทธิและประโยชน์ของบริษัท ปตท. จำกัด
(มหาชน) (ฉบับที่ 2) พ.ศ. 2550
และพระราชกฤษฎีกากำหนดเงื่อนเวลายกเลิกกฎหมายว่าด้วยการปิโตรเลียมแห่งประเทศไทย พ.ศ.
2544

เมื่อวันที่ 25 ธันวาคม 2550
สำนักงานศาลปกครองมีหนังสือถึงผู้ถูกฟ้องคดีเรื่องขอทราบผลการดำเนินการตามคำพิพากษา
เพื่อที่จะรายงานให้ศาลปกครองสูงสุดทราบต่อไป ซึ่งต่อมากระทรวงพลังงานและ
ปตท.ได้ยื่นหนังสือรายงานความคืบหน้าการดำเนินการตามคำพิพากษาต่อสำนักงานศาลปกครอง ดังนี้

 วันที่ 9 มกราคม 2551
กระทรวงพลังงานได้ยื่นหนังสือรายงานความคืบหน้าการดำเนินการตามคำพิพากษาครั้งแรก

 วันที่ 11 มกราคม 2551 ปตท.
ได้ยื่นหนังสือรายงานความคืบหน้าการดำเนินการตามคำพิพากษาครั้งแรก
พร้อมทั้งได้ชี้แจงต่อสำนักงานศาลปกครองเกี่ยวกับการแยกอำนาจมหาชนออกจาก ปตท. ว่า
จากการตรา พรบ.ประกอบกิจการพลังงาน ปัจจุบัน ปตท.ไม่มีอำนาจมหาชนแล้วแต่อย่างใด

 วันที่ 31 มกราคม 2551 ปตท.
ได้ยื่นหนังสือรายงานความคืบหน้าการดำเนินการตามคำพิพากษาครั้งที่สอง
โดยได้สรุปมูลค่าและทรัพย์สินของการปิโตรเลียม ณ วันที่ 30 กันยายน 2544
ที่แบ่งแยกให้กระทรวงการคลัง

ปตท. ได้มีหนังสือนำส่งทรัพย์สินที่แบ่งแยกให้แก่กรมธนารักษ์ เมื่อวันที่ 31 มกราคม 2551
โดยปัจจุบัน อยู่ระหว่างการตรวจสอบและรับรองจากสำนักงานการตรวจเงินแผ่นดิน
และอยู่ระหว่างการดำเนินการจัดทำสัญญาเช่า / ใช้ทรัพย์สินระหว่างกรมธนารักษ์และ ปตท.

-   วันที่ 14 กุมภาพันธ์ 2551
    ปตท.ได้ยื่นหนังสือรายงานความคืบหน้าการดำเนินการตามคำพิพากษาครั้งที่สาม
    โดยได้ชี้แจงเพิ่มเติมต่อสำนักงานศาลปกครองในประเด็นการทำหนังสือถึงกรมธนารักษ์
    ขอส่งมอบทรัพย์สินของการปิโตรเลียมฯที่แบ่งแยก
    และการลงนามในบันทึกความเข้าใจการกำหนดหลักเกณฑ์การคิดค่าตอบแทนในการใช้ทรัพย์สินที่แบ่งแยกให้แก่กระทรวงการคลังฯ
    ระหว่างกรมธนารักษ์และปตท.
    รวมทั้งแจ้งเรื่องการตอบข้อหารือของกรมที่ดินเกี่ยวกับการออกเอกสารสิทธิที่ดินที่ได้มาโดยการเวนคืน

อย่างไรก็ดี
กระบวนการในการแบ่งแยกทรัพย์สินตามคำพิพากษาของศาลปกครองสูงสุดดังกล่าวจะเป็นไปตามดุลยพินิจของศาล
ซึ่งพิจารณาจากผลของการดำเนินการแบ่งแยกทรัพย์สินที่
ปตท.ได้รายงานให้ศาลทราบเป็นระยะดังกล่าวข้างต้น

อนึ่ง ปตท. ได้ยื่นคำร้องต่อศาลปกครองสูงสุดเมื่อวันที่ 1 กุมภาพันธ์ 2551
เพื่อขอขยายเวลาการดำเนินการตามคำพิพากษาออกไป 30
วันนับแต่วันที่พระมหากษัตริย์ทรงแต่งตั้งคณะกรรมการกำกับกิจการพลังงาน
ซึ่งศาลได้มีคำสั่งอนุญาตให้ตามคำขอเมื่อวันที่ 4 กุมภาพันธ์ 2551 และ ปตท.
ได้ร้องขอขยายระยะเวลาต่อศาลอีกครั้งหนึ่งมีกำหนด 60 วันนับแต่วันครบกำหนดที่ขยายในครั้งแรก
ซึ่งศาลได้มีคำสั่งอนุญาตให้ตามคำขอเมื่อวันที่ 29 กุมภาพันธ์ 2551

3. ความเสี่ยงในการดำเนินโครงการ

 การพัฒนาระบบท่อส่งก๊าซธรรมชาติ โรงแยกก๊าซธรรมชาติ และโรงงานปิโตรเคมี

ความสำเร็จของการขยายตัวทางธุรกิจของ ปตท. ขึ้นอยู่กับปัจจัยหลัก คือ
การเติบโตอย่างต่อเนื่องของความต้องการใช้ก๊าซธรรมชาติ ความสามารถของ ปตท.
ในการขยายระบบท่อส่งก๊าซธรรมชาติ รวมถึงความสามารถในการสร้างมูลค่าเพิ่ม
เพื่อรองรับความต้องการก๊าซธรรมชาติที่เพิ่มขึ้น นอกจากนั้น การขยายตัวของธุรกิจของ ปตท.
ยังถูกจำกัดด้วยความสามารถในการขนส่งของระบบท่อก๊าซธรรมชาติให้ครอบคลุมพื้นที่การใช้
ความสามารถในการแยกก๊าซธรรมชาติ และความสำเร็จในการก่อสร้างโรงงานปิโตรเคมีในกลุ่ม
ปตท. ซึ่งรับผลิตภัณฑ์จากการแยกก๊าซธรรมชาตินำไปเป็นวัตถุดิบในการผลิต

ปตท. มีแผนพัฒนาการขยายโครงข่ายระบบท่อส่งก๊าซธรรมชาติ
ตามแผนแม่บทระบบท่อส่งก๊าซธรรมชาติฉบับที่ 3 พ.ศ.2544-2554 (ปรับปรุงเพิ่มเติม)
เพื่อรองรับการขยายตัวของความต้องการก๊าซธรรมชาติในอนาคต เช่น
โครงการท่อส่งก๊าซธรรมชาติเส้นที่สาม ในปี 2549 โครงการติดตั้งเครื่องเพิ่มความดัน ณ
สถานีควบคุมก๊าซ BVW#7 (จังหวัดกาญจนบุรี) ในปี 2548
โครงการท่อส่งก๊าซธรรมชาติวังน้อย-แก่งคอย ในปี 2549
โครงการท่อส่งก๊าซธรรมชาติไทรน้อย-โรงไฟฟ้าพระนครเหนือ-ใต้ ในปี 2549 และปี 2552
โครงการท่อส่งก๊าซธรรมชาติเส้นที่ 4 ในปี 2554 และแผนการสร้างมูลค่าเพิ่ม
โดยการขยายโรงแยกก๊าซธรรมชาติหน่วยที่ 6 ที่จังหวัดระยอง และโครงการโรงแยกก๊าซอีเทน
ในต้นปี 2553 รวมทั้งการร่วมทุนขยายธุรกิจก๊าซธรรมชาติ เช่น
โครงการร่วมทุนผลิตและจำหน่ายไฟฟ้าและน้ำเย็น โครงการสถานีรับจ่ายก๊าซธรรมชาติเหลว หรือ
LNG Receiving Terminal Project

การพัฒนาโครงการต่างๆ อาจล่าช้ากว่าแผนที่ประมาณการไว้จากสาเหตุหลายประการ เช่น
การจัดหาบริษัทผู้รับเหมาก่อสร้างที่ล่าช้า ผู้รับเหมาดำเนินงานก่อสร้างล่าช้าไม่เป็นไปตามกำหนด
การจัดซื้ออุปกรณ์ที่ต้องใช้ระยะเวลาในการจัดหาและขนส่งนาน (Long Lead Items)
และยังขึ้นอยู่กับปัจจัยหลายประการที่ไม่อยู่ภายใต้การควบคุมของ ปตท.
ซึ่งรวมถึงการขออนุมัติจากรัฐบาลและการจัดทำรายงานการวิเคราะห์ผลกระทบสิ่งแวดล้อม
(Environmental Impact Assessment : EIA)
ซึ่งเปิดโอกาสให้มีการรับฟังความคิดเห็นสาธารณะโดยวิธีประชาพิจารณ์ ดังนั้นหากโครงการต่างๆ
ไม่แล้วเสร็จตามเวลาที่กำหนด จะส่งผลกระทบต่อฐานะทางการเงินและผลการดำเนินงานของ
ปตท. ได้

ปตท. ได้ให้ความสำคัญกับการบริหารงานที่มีความสำคัญต่อการแล้วเสร็จของโครงการ (Critical
Path) เพื่อให้โครงการแล้วเสร็จตามแผนงานที่กำหนดไว้
เพื่อลดระดับความเสี่ยงของการพัฒนาโครงการให้อยู่ภายใต้การควบคุม อาทิ เช่น
การเร่งรัดการจัดจ้างผู้รับเหมาก่อสร้าง
การติดตามการจัดซื้ออุปกรณ์สำหรับการก่อสร้างอย่างใกล้ชิด
การจัดหาทีมงานที่มีความรู้ความสามารถมาปฏิบัติงานควบคุมและตรวจสอบงานก่อสร้าง
การจัดเตรียมมาตรการในการลดผลกระทบต่อสิ่งแวดล้อมทุกขั้นตอนของการดำเนินโครงการและนำไปยึดถือปฏิบัติอย่างเคร่งครัด
การติดตามและวิเคราะห์ผลกระทบต่อการดำเนินงานโครงการ
อันเกิดจากการเปลี่ยนแปลงกฎหมายและข้อบังคับต่าง ๆ
การติดต่อประสานงานกับหน่วยงานราชการที่เกี่ยวข้องอย่างสม่ำเสมอเพื่อชี้แจงประเด็นข้อสงสัยต่าง
ๆ และเพื่อนำข้อมูลมาวางแผนงานหรือกำหนดมาตรการต่าง ๆ รองรับ
ซึ่งเป็นการเตรียมความพร้อมในการปฏิบัติตามกฎหมายและข้อบังคับใหม่ทันทีที่มีการประกาศใช้
นอกจากนี้ ปตท. ยังได้จัดให้มีหน่วยงานมวลชนสัมพันธ์
ทำหน้าที่วางแผนพัฒนากระบวนการมีส่วนร่วมของประชาชนในทุกขั้นตอนของการดำเนินโครงการ
และทำการประชาสัมพันธ์ชี้แจงข้อมูลโครงการอย่างต่อเนื่อง
เพื่อสร้างความรู้ความเข้าใจกับประชาชนในพื้นที่
และส่งเสริมให้โครงการเป็นที่ยอมรับจากประชาชน
รวมทั้งการจัดเตรียมแผนงานและมาตรการรองรับ เพื่อลดผลกระทบที่อาจจะเกิดขึ้น
หากกำหนดแล้วเสร็จของโครงการล่าช้ากว่าแผนที่วางไว้

4. ความเสี่ยงทางด้านปฏิบัติการ

4.1 ภยันตรายที่อาจเกิดขึ้นได้ในเชิงพาณิชย์ในการดำเนินธุรกิจ

การดำเนินธุรกิจสำรวจ ผลิต และขนส่งก๊าซธรรมชาติ น้ำมันดิบ
ผลิตภัณฑ์ปิโตรเคมีและผลิตภัณฑ์ปิโตรเลียมสำเร็จรูปนั้น อาจทำให้เกิดอันตรายได้โดยมีสาเหตุมาจาก
ไฟไหม้ ระเบิด น้ำมันรั่วไหลปนเปื้อน หลุมขุดเจาะระเบิด ท่อก๊าซรั่ว
การฟุ้งกระจายของก๊าซอันตราย การก่อการร้าย ภัยธรรมชาติ
รวมถึงเหตุที่เกิดจากการกระทำของบุคคลภายนอกและเหตุอันตรายอื่นที่ไม่อาจคาดการณ์ได้
ซึ่งอาจก่อให้เกิดความเสียหายอย่างมีนัยสำคัญต่อบุคคล ทรัพย์สิน สิ่งแวดล้อม การดำเนินธุรกิจ
ชื่อเสียงองค์กร ฐานะการเงิน และโอกาสทางธุรกิจของ ปตท.

ดังนั้น ปตท. จึงให้ความสำคัญกับการบริหารความเสี่ยงทางด้านปฏิบัติการ
โดยการตรวจสอบและบำรุงรักษาระบบท่อส่งน้ำมันและก๊าซธรรมชาติ รวมทั้งเครื่องจักรอุปกรณ์ต่างๆ
ของทุกหน่วยการผลิตตามระยะเวลาที่กำหนด (Preventive Maintenance)
การนำระบบบริหารเพื่อควบคุมความสูญเสีย (Loss Control Management)
และการบริหารความมั่นคงปลอดภัย (Security Management) มาประยุกต์ใช้
อีกทั้งยังดำเนินการตามระบบมาตรฐานสากล โดยขอการรับรองระบบการจัดการอาชีว
อนามัยและความปลอดภัย (มอก./OHSAS 18001) ระบบการจัดการสิ่งแวดล้อม (ISO 14001)
และระบบการจัดการคุณภาพ (ISO 9001) ในทุกพื้นที่ปฏิบัติงานและทุกกระบวนการทำงานของ
ปตท. ตามความเหมาะสม
รวมทั้งการเตรียมความพร้อมในการปฏิบัติตามแผนฉุกเฉินและแผนจัดการสภาวะวิกฤต
เพื่อป้องกันและระงับเหตุฉุกเฉินและสภาวะวิกฤตที่อาจเกิดขึ้น

นอกจากนี้ ปตท.
ได้มีการซื้อประกันภัยคุ้มครองความเสี่ยงสำหรับทรัพย์สินหลักที่ใช้ในการดำเนินธุรกิจทั้งหมดตามที่บริษัทอื่นๆ
ในอุตสาหกรรมปิโตรเลียมและปิโตรเคมีพึงปฏิบัติ
และได้ทำประกันภัยเพิ่มเติมในกรณีที่บริษัทต้องหยุดดำเนินการ (Business Interruption)
แต่การซื้อประกันภัยดังกล่าวอาจไม่สามารถครอบคลุมความเสียหายที่อาจเกิดขึ้นได้ทุกประเภท
เนื่องจากไม่มีบริษัทประกันภัยใดรับประกันภัยความเสียหายทุกประเภท
หรือเนื่องจากบางครั้งหากซื้อประกันภัย ค่าเบี้ยประกันภัยสำหรับการประกันภัยความเสียหายนั้นๆ
จะสูงมากจนไม่คุ้มค่าทางเศรษฐกิจ และถึงแม้ว่า
ปตท.จะเชื่อว่าบริษัทในกลุ่มมีการทำประกันภัยตามมาตรฐานของอุตสาหกรรมก็ตาม
ปตท.ไม่สามารถควบคุมวงเงินในการทำประกันภัยทรัพย์สินของบริษัทต่างๆ
ให้เพียงพอต่อความเสียหายที่อาจเกิดขึ้นได้ ซึ่งบางบริษัท ปตท.
ต้องพึ่งพิงการผลิตสินค้าของบริษัทนั้น ดังนั้น
หากเกิดความเสียหายในทรัพย์สินที่ไม่ได้ทำประกันครอบคลุมเต็มมูลค่าในจำนวนที่มีนัยสำคัญ
หรือในกรณีที่ผู้รับประกันภัยมีปัญหาทางการเงินรุนแรงหรือต้องเลิกกิจการเนื่องจากเหตุดังกล่าวอาจส่งผลกระทบในด้านลบอย่างร้ายแรงต่อฐานะทางการเงินและผลการดำเนินงานหรือโอกาสทางธุรกิจของ
ปตท.ได้

4.2 ข้อบังคับเกี่ยวกับสิ่งแวดล้อมและความปลอดภัย

การดำเนินธุรกิจของกลุ่ม ปตท. ต้องปฏิบัติตามกฎหมายและข้อบังคับเกี่ยวกับผลกระทบต่อสิ่งแวดล้อม
และความปลอดภัย ในการสำรวจ การพัฒนา การก่อสร้าง การผลิต การขนส่ง
และการจำหน่ายน้ำมันและก๊าซธรรมชาติ บริษัทในกลุ่ม
ปตท.ที่ประกอบธุรกิจปิโตรเคมีและโรงกลั่นน้ำมันก็อยู่ภายใต้บังคับของกฎหมายและระเบียบที่เกี่ยวข้องกับสิ่งแวดล้อมและความปลอดภัยซึ่งมีแนวโน้มที่จะเข้มงวดมากขึ้น
ซึ่งหากมีการตรากฎหมายที่เกี่ยวกับสิ่งแวดล้อมและความปลอดภัยขึ้นใหม่ในอนาคต
หรือการเปลี่ยนแปลงนโยบายวิธีการบังคับใช้กฎหมาย
อาจจะทำให้เกิดข้อจำกัดต่อการประกอบธุรกิจของ ปตท. หรืออาจทำให้ต้นทุนในการสำรวจ
การพัฒนา การก่อสร้าง การผลิต การขนส่ง และการจำหน่ายเพิ่มขึ้นอย่างมีนัยสำคัญได้ นอกจากนี้
ในการดำเนินการโครงการต่างๆ ซึ่งรวมถึงการก่อสร้างระบบท่อส่งก๊าซธรรมชาติ
โรงแยกก๊าซธรรมชาติ และโรงงานปิโตรเคมี
จะต้องมีการจัดทำรายงานการวิเคราะห์ผลกระทบสิ่งแวดล้อม (EIA)
และได้รับความเห็นชอบก่อนการดำเนินการก่อสร้าง
จึงอาจมีความเสี่ยงของการพิจารณาให้ความเห็นชอบในรายงานดังกล่าว
รวมถึงการยอมรับของชุมชนที่อาจจะก่อให้เกิดความล่าช้าของการดำเนินโครงการไม่แล้วเสร็จตามเวลาที่กำหนด
ทั้งนี้รวมถึงการยอมรับของชุมชนต่อการดำเนินงานของ ปตท. ในทุก ๆ
พื้นที่ปฏิบัติการในช่วงระยะเวลาดำเนินการ
ซึ่งอาจส่งผลกระทบต่อการดำเนินธุรกิจและความสามารถในการเพิ่มรายได้ของ ปตท. ในอนาคต

จากประเด็นดังกล่าวข้างต้น
ในขณะนี้ได้มีการศึกษาและประเมินผลกระทบของคุณภาพอากาศในเขตพื้นที่นิคมอุตสาหกรรมมาบตาพุด
จ.ระยอง
และมีแนวโน้มที่จะมีการกำหนดกฎหมายและข้อบังคับเพื่อควบคุมมลพิษทางอากาศที่เข้มงวดมากยิ่งขึ้น
จึงอาจส่งผลต่อการปฏิบัติงานของโรงงานในกลุ่ม ปตท. ที่ตั้งอยู่ในเขตพื้นที่ดังกล่าว
ตลอดจนอาจทำให้โครงการ ต่าง ๆ
เกิดความล่าช้าในการอนุมัติหรือไม่ได้รับอนุมัติให้ความเห็นชอบรายงาน EIA

อย่างไรก็ตาม ปตท. ได้มีการบริหารความเสี่ยงในประเด็นดังกล่าว
โดยให้หน่วยงานที่เกี่ยวข้องทำการติดตามและวิเคราะห์ผลกระทบต่อการดำเนินงานของ ปตท.
อันเกิดจากการเปลี่ยนแปลงกฎหมายและข้อบังคับต่าง ๆ
ที่เกี่ยวข้องกับผลกระทบต่อสิ่งแวดล้อมและความปลอดภัย
รวมทั้งการติดต่อประสานงานกับหน่วยงานราชการอย่างใกล้ชิด
เพื่อนำข้อมูลมาวางแผนงานหรือกำหนดมาตรการต่าง ๆ รองรับ
ซึ่งเป็นการเตรียมความพร้อมในการปฏิบัติตามกฎหมายและข้อบังคับใหม่ทันทีที่มีการประกาศใช้
และจัดให้มีการดำเนินงานมวลชนสัมพันธ์ที่มุ่งเน้นการมีส่วนร่วมของชุมชน เพื่อสร้างความรู้
ความเข้าใจแก่ประชาชนในพื้นที่อย่างต่อเนื่อง

5. ความเสี่ยงทางการเงิน

5.1 ความผันผวนของค่าเงินบาท

การเปลี่ยนแปลงของค่าเงินบาทต่อเงินสกุลดอลลาร์สหรัฐฯ
จะมีผลกระทบทั้งทางตรงและทางอ้อมต่อรายได้ส่วนใหญ่ของ ปตท. แม้ว่ารายได้ส่วนใหญ่ของ ปตท.
เป็นเงินบาท แต่จากการที่ราคาก๊าซธรรมชาติ
ผลิตภัณฑ์ปิโตรเลียมและปิโตรเคมีอ้างอิงกับราคาตลาดโลก
ซึ่งกำหนดราคาขายเป็นสกุลเงินดอลลาร์สหรัฐฯ (US$ linked) ทำให้รายได้ของ ปตท.
ผันผวนตามค่าเงินบาท อย่างไรก็ตามการเปลี่ยนแปลงของค่าเงินบาทจะส่งผลกระทบต่อกำไร
(margin) ของ ปตท. ในระดับหนึ่ง เนื่องจากกำไรส่วนใหญ่ของ ปตท.
จะถูกกำหนดเป็นเงินบาทไว้ที่ค่าคงที่ โดยมีต้นทุนขายที่เป็น สกุลเงินดอลลาร์สหรัฐฯ
ซึ่งอิงกับราคาตลาดโลกเช่นเดียวกับราคาขาย

นอกจากนี้ความผันผวนของค่าเงินบาท ยังมีผลกระทบต่อกำไรขาดทุนสุทธิทางบัญชีของ ปตท.
จากการที่ ปตท. และบริษัทย่อยมีภาระหนี้เงินกู้ต่างประเทศคงค้างอยู่ โดย ณ วันที่ 31 ธันวาคม
2550 ปตท. และบริษัทย่อยมีเงินกู้ยืมและหุ้นกู้ต่างประเทศเทียบเท่า 60,837.90 ล้านบาท
คิดเป็นร้อยละ 27.61 ของยอดรวมเงินกู้ยืมระยะยาวและหุ้นกู้ทั้งหมด
ซึ่งประกอบด้วยเงินสกุลดอลลาร์สหรัฐฯ เท่ากับ 1,592 ล้านดอลลาร์สหรัฐฯ และเงินสกุลเยน
เท่ากับ 23,000 ล้านเยน โดยเงินกู้สกุลเยน ปตท.
ได้ทำการป้องกันความเสี่ยงของค่าเงินเยนโดยใช้อนุพันธ์ทางการเงิน (Participating Swap)
เพื่อแปลงภาระหนี้สกุลเยนเป็นสกุลดอลลาร์สหรัฐฯ
เพื่อให้สอดคล้องกับรายได้ที่อิงกับสกุลดอลลาร์สหรัฐฯ ซึ่ง ปตท.
สามารถปิดความเสี่ยงจากความผันผวนของค่าเงินเยนต่อสกุลดอลลาร์สหรัฐฯ ได้เป็นส่วนใหญ่
อีกทั้งบริษัทร่วมทุนของ ปตท. ส่วนใหญ่มีเงินกู้ต่างประเทศจำนวนสูง
จึงกล่าวได้ว่าความผันผวนของค่าเงินบาทต่อเงินสกุลต่างประเทศ
รวมถึงการวางนโยบายทางเศรษฐกิจของรัฐบาล
อาจส่งผลกระทบต่อฐานะทางการเงินและผลประกอบการโดยรวมของ ปตท. ได้

เพื่อลดผลกระทบจากความผันผวนของค่าเงินบาท
ปตท.ได้ดำเนินการจัดโครงสร้างของเงินกู้ที่เป็นเงินสกุลต่างประเทศ
ให้มีสัดส่วนสมดุลกับรายได้ที่เป็นเงินสกุลต่างประเทศ (Natural Hedge)
รวมทั้งบริหารเงินในบัญชีเงินฝากที่เป็นสกุลต่างประเทศ (Foreign Currency Deposit)
และซื้อ-ขายเงินสกุลต่างประเทศล่วงหน้า (Forward) เพื่อเตรียมการชำระหนี้เงินกู้สกุลต่าง ๆ
และธุรกรรมการค้า เช่น ค่าก๊าซธรรมชาติและน้ำมันดิบที่นำเข้าจากต่างประเทศ
และการส่งออกผลิตภัณฑ์อย่างเหมาะสม นอกจากนี้
ปตท.ได้ดำเนินการจัดทำนโยบายทางการเงินและสินเชื่อ (Treasury and Credit Policy)
เพื่อใช้เป็นแนวทางในการบริหารการเงินของ ปตท.และกลุ่มบริษัทที่
ปตท.ถือหุ้นอย่างมีประสิทธิภาพและเป็นไปในทิศทางเดียวกันโดยรวมถึงข้อกำหนดในเรื่องการจัดให้มีการบริหารความเสี่ยงต่าง
ๆ ซึ่งอาจส่งผลกระทบต่อสถานะการเงินของ ปตท.

5.2 การให้การสนับสนุนทางการเงินแก่บริษัทในกลุ่ม ปตท.

ในอดีตที่ผ่านมา ซึ่งรวมถึงช่วงวิกฤตเศรษฐกิจที่เกิดขึ้นกับประเทศในแถบภูมิภาคอาเซียน
ปตท.ได้ให้การสนับสนุนทางการเงินตามสัญญาสนับสนุนจากผู้ถือหุ้นแก่บริษัทในกลุ่มหลายบริษัท
นอกจากนี้ ปตท.ยังได้เข้าไปมีส่วนร่วมกับผู้บริหาร เจ้าหนี้ และผู้ถือหุ้นใหญ่อื่นๆ
ของบริษัทเหล่านี้ในการปรับโครงสร้างหนี้ด้วย โดยรูปแบบของการปรับโครงสร้างหนี้นี้
อาจจะเป็นไปในรูปของ (1)
การให้ความสนับสนุนทางการเงินในกรณีที่มีการขาดสภาพคล่องในช่วงดำเนินการเชิงพาณิชย์ (Cash
Deficiency Support : CDS) ซึ่งอาจจะเป็นไปในรูปของหนี้ด้อยสิทธิ (Subordinated
Debt) หรือทุน (Equity) และ/หรือ (2) การขยายวงเงินสินเชื่อทางการค้า (Trade
Credit) ทั้งนี้ ณ 31 ธันวาคม 2550 ปตท.
ได้ให้ความช่วยเหลือทางการเงินแก่บริษัทในกลุ่มแล้วเป็นจำนวนเงิน 285 ล้านเหรียญสหรัฐฯ และ
28,099 ล้านบาท ประกอบด้วยการให้เงินกู้ตามสัดส่วนการถือหุ้น จำนวน 185 ล้านเหรียญสหรัฐฯ
และ 28,099 ล้านบาท และการขยายวงเงินสินเชื่อทางการค้า 100 ล้านเหรียญสหรัฐฯ
(ดูรายละเอียดในหัวข้อ 12.3)

ปตท. มีนโยบายไม่สร้างภาระผูกพันทางการเงินใหม่เพิ่มจากที่มีอยู่เดิม
ยกเว้นในกรณีจำเป็นและเป็นประโยชน์ต่อ ปตท. ในระยะยาว ปตท.
จะพิจารณาให้ความสนับสนุนทางการเงินในรูปของเงินกู้ และ/หรือสินเชื่อทางการค้าเป็นรายกรณี
ซึ่ง ปตท.
มีความเชื่อว่านโยบายและการดำเนินการดังกล่าวจะสามารถสร้างความแข็งแกร่งให้กับบริษัทในกลุ่ม
ปตท. ได้

ในการให้ความสนับสนุนทางการเงินแก่บริษัทในกลุ่มเหล่านี้
ไม่ว่าจะเป็นในรูปแบบของหนี้ด้อยสิทธิหรือสินเชื่อทางการค้า
แม้ว่าผลประกอบการของบริษัทเหล่านี้ตั้งแต่ปี 2546 ส่วนใหญ่จะดีขึ้น
ปตท.ไม่สามารถยืนยันได้ว่าบริษัทเหล่านี้จะสามารถชำระคืนเงินให้แก่ ปตท.
หรือบริษัทเหล่านี้จะไม่ประสบกับปัญหาทางการเงินอีก
หรือจะไม่ต้องการการสนับสนุนทางการเงินจาก ปตท. อีก
ซึ่งไม่ว่ากรณีใดจะเกิดขึ้นก็ตามอาจจะส่งผลกระทบต่อผลการดำเนินงานและฐานะทางการเงินของ
ปตท. นอกจากนี้ หาก ปตท.หรือบริษัทในกลุ่มบริษัทใดบริษัทหนึ่งตกเป็นผู้ผิดนัด (Default)
ภายใต้สัญญาข้อตกลงการให้การสนับสนุนจากผู้ถือหุ้น
อาจส่งผลให้เจ้าหนี้บางรายเรียกให้หนี้ถึงกำหนดชำระโดยพลันได้ (Acceleration)
ปตท.ไม่สามารถยืนยันได้ว่า ปตท.จะไม่เพิ่มสัดส่วนการลงทุนมากขึ้น
หรือเพิ่มสัดส่วนการลงทุนมากกว่าร้อยละ 50 หรือเข้าควบคุมการบริหารบริษัทในกลุ่มเหล่านี้ หาก
ปตท.เห็นว่าการดำเนินการดังกล่าวจะเป็นประโยชน์มากกว่า กรณีที่ ปตท.
ตัดสินใจเข้าควบคุมการบริหารบริษัทในกลุ่มเหล่านี้ ภายใต้มาตรฐานการบัญชีไทยกำหนดให้
ปตท.จะต้องมีการรวมงบการเงินของบริษัทในกลุ่มเข้ากับงบการเงินของ ปตท.
ตั้งแต่วันที่มีอำนาจในการควบคุมด้วย
ซึ่งการรวมงบการเงินนี้อาจจะส่งผลกระทบต่อภาพทางการเงินรวมของ ปตท.

5.3 การจัดหาเงินทุนสำหรับการดำเนินการตามแผน

ธุรกิจของ ปตท. โดยเฉพาะอย่างยิ่งธุรกิจสำรวจและผลิตปิโตรเลียม
การขนส่งก๊าซธรรมชาติและการผลิต รวมทั้งธุรกิจปิโตรเคมีเป็นธุรกิจที่ใช้เงินลงทุนสูง
ในทางปฏิบัติถึงแม้ ปตท.จะมีการติดตามและบริหารความเสี่ยงทางธุรกิจอย่างใกล้ชิด
แต่การใช้เงินทุนดังกล่าวยังอาจคลาดเคลื่อนไปจากแผนที่วางไว้เนื่องจากหลากหลายปัจจัยซึ่งอยู่นอกเหนือการควบคุมของ
ปตท. เช่น การผันแปรทางเศรษฐกิจของประเทศซึ่งไม่อาจคาดการณ์ได้
การเปลี่ยนแปลงอุปสงค์และอุปทานของพลังงาน ก๊าซธรรมชาติ รวมทั้งราคาก๊าซธรรมชาติ
ผลิตภัณฑ์ปิโตรเลียมและปิโตรเคมี และการจัดหาแหล่งเงินทุนจากภายนอก เป็นต้น
ซึ่งอาจมีผลกระทบต่อความสำเร็จและต้นทุนโครงการของ ปตท.

ความสามารถในการจัดหาแหล่งเงินทุนจากภายนอกของ ปตท.
ขึ้นอยู่กับปัจจัยหลายประการซึ่งรวมถึง

-   ผลประกอบการ ฐานะทางการเงิน และกระแสเงินสด ของ ปตท. ในอนาคต

-   ภาวะเศรษฐกิจของประเทศไทยและภูมิภาคเอเชียตะวันออกเฉียงใต้

-   ภาวะอุตสาหกรรมปิโตรเลียมและปิโตรเคมีในประเทศและภูมิภาค

-   ภาวะการระดมเงินทั้งจากตลาดเงิน/ตลาดทุนทั้งในและต่างประเทศ

-   ต้นทุนเงินกู้

ซึ่งจากการประกอบธุรกิจของ
ปตท.ที่มุ่งเน้นการสร้างความเติบโตอย่างมั่นคงในระยะยาวและการเป็นบริษัทที่มีการกำกับดูแลกิจการที่ดี
ทำให้ ปตท.มีผลประกอบการเพิ่มขึ้นอย่างต่อเนื่อง
ดังนั้นด้วยการจัดหาแหล่งเงินทุนโดยมุ่งเน้นนโยบายการดำรงอัตราส่วนหนี้สินสุทธิต่อทุนที่ระดับไม่เกิน
1:1 และ หนี้สินสุทธิต่อ EBITDA ที่ระดับไม่เกิน 2:1
และการติดตามการเปลี่ยนแปลงของปัจจัยที่เกี่ยวข้องกับการจัดหาเงินทุนอย่างต่อเนื่อง
ปตท.จึงมีความเชื่อว่าจะสามารถจัดหาเงินทุนเพื่อการขยายธุรกิจในอนาคตได้เพียงพอ
ด้วยต้นทุนทางการเงินที่เหมาะสม